text:
Missiónssøgan í Føroyum
"Missiónssøgan í Føroyum" Trúboðanarstevnan í Ítróttarhøllini í Runavík á páskum 5. - 8. apríl 2007 Leygarmorgun 7. apríl kl. 11.00 Talari: Z. Zachariassen Søgan hjá eini tjóð hevur alstóran týdning fyri bæði núlivandi og komandi ættarlið. Tað unga ættarliðið - eins og vit øll - mugu læra søgurøtur okkara og tjóðarsøgu at kenna! Onkur hevur sagt: "Tann tjóð, ið ikki kennir sína søgu, er ein fátæk og rótleys tjóð!" Og í sambandi við hesa páskastevnu, er hetta ikki minni galdandi, tá ið talan er um samkomusøgu og missiónssøgu okkara. Tað er neyðugt hjá tí yngra - sum tí eldra ættarliðinum - í samkomum okkara at kenna og kunna seg um søguna og vita, hvussu samkomurnar og samkomuvirkið hevur tikið seg upp á teimum ymisku støðunum, og hvussu missiónsvirkið er byrjað, hevur ment seg og heldur á í teimum ymisku londunum. Ein forteytin fyri at arbeiðið ikki skal stirðna og steðga er, at áhugi er fyri fortíðini, so eldhugi kann skapast í nútíðini og vara við framtíðini. Tað er neyðugt fyri tryggleikan í ferðsluni at hava bakspegl í bilinum og at fylgja við ferðsluni aftanfyri, við mótgangandi og síðugangandi trafikki fyri eyga. Sjálvandi hevur tú fyrst og fremst brúk fyri forrútinum og at hyggja frameftir! Men tú mást eisini hyggja aftureftir. Tann vandin er sjálvandi til steðar, at tú hyggur OV nógv og SO nógv í bakspeglið, at tú koyrir útav ella ert til vanda á vegnum. Óivað klárar tú eisini at koma vegin fram uttan bakspegl. Men tú hevur kortini fyri trygdina skuld bæði brúk fyri bakspegli og síðuspeglum. Bakspeglið situr í forrútinum, og tá ið tú koyrir, skeitir tú altíð av og á í bakspeglið, samstundis sum tú alla tíðina hyggur frameftir. Tá ið tað viðvíkur samkomuni, eiga vit soleiðis fyrst og fremst at líta frameftir, men neyðugt er at hyggja aftureftir, ikki bara í forvitinskapi ella at stara okkum blind í fortíðini, men fyri at vit í nútíðini og í framtíðini kunnu læra bæði av mistøkum og framstigum teirra, sum undan okkum fóru. Høvuðsyvirskriftin yvir 5. Mósebók kann kallast: AFTURLIT! Her lesa vit ferð eftir ferð: "Minnist og gloymið ikki!" Við øðrum orðum: "Afturlit við framliti fyri eyga!" Í kap. 8:2 lesa vit: "Tú skalt minnast allan vegin, ið HARRIN Gud tín hevur leitt teg hesi fjøruti ár í oyðimørkini - fyri at eyðmýkja teg og royna teg og fyri at vita, hvat í hjarta tínum var, um tú fórt at halda boð Hansara ella ikki." Og síðani í kap. 32:7: "Minst dagarnar í forðum, hugsa um ár farna ætta! Spyr faðir tín - hann skal kunngera tær tað, hinar gomlu hjá tær - teir skulu siga tær tað!" Ísraelsfólk "gjørdi steðg" í oyðimørkini og "komu til Elim; har vóru 12 vatnkeldur og 70 pálmatrø, og tey gjørdu steðg har við vatnið." (2. Mós. 15:27). Hetta var fyri at meta um støðuna, lívga, hvíla og styrkja seg til framhaldandi ferð móti tí lovaða landinum. Soleiðis kemur mær hesa páska- og missiónsstevnu fyri. Endamálið er at "gera steðg" við ein mílapela á leiðini, "hyggja aftur um bak", meta um støðuna og seta út í kortið, so vit betur duga at tæna Harra okkara, bæði burturi og heima og fullføra uppgávuna, ið Hann gav okkum: At kunngera evangeliið fyri øllum fólkasløgum, áðrenn "náttin kemur - tá ið eingin kann arbeiða" (Jóh. 9:4). Hetta førir meg til sjálvt evnið í morgun: Missiónssøgan í Føroyum Lat meg beinan vegin siga, at sjálvandi viðurkenni eg allar sannar tænarar Harrans og trúboðarar innanfyri kirkjuna, Heimamissiónina, eins og aðrar kristnar samkomur, fríkirkjur og missiónnsfelagsskapir her á landi og tað stóra arbeiði, ið hesi eisini gera, men tað, sum eg komi at umtala í morgun, snýr seg í høvuðsheitum um "brøðrasamkomurnar" og virksemi teirra frá byrjan og til í dag. Og eg byrji við: Gamla Sloan William Gibson Sloan - Gamli Sloan nevndur - kom sum ungur maður fyrstu ferð til Føroya á sumri í 1865 - 28 ára gamal. Hann hevði kent Harrans kall at koma til higar eftir at hava tosað við føroyskar fiskimenn, ið hann hevði hitt í Hetlandi. 28. mai 1865 skrivar hann í dagbók sína (í Lerwick): "Viðurskiftini í Føroyum hava ligið mær tungt á hjarta. Eg havi hoyrt, at har búgva umleið 8.000 fólk, og einir 700 hetlendingar royna har at kalla alt summarið, eisini fransar og bretar, so einir 1000 útlendingar munnu seta inn har á hvørjum ári. Framvegis skilji eg, at einki trúboðanarvirki er har í oyggjunum, og bert nakrir fáir lutherskir prestar eru til alt fólkið... Eg kenni meg drivnan og fúsan til at fara at virka har í navni Guds og styrki Hansara, og eg eri fullvísur í, at verk mítt skal ikki vera nyttuleyst í Harranum. Eg kenni meg hjálparleysan viðvíkjandi hesum týdningarmikla stigi, tá ið eg hugsi um meg sjálvan, men sterkan í Harranum og kraft veldis Hansara. Sendir Harrin meg hagar, so trúgvi eg, at eg verði ikki sendur til fánýtis. Orsøkin til og ynski mítt eftir at fara hagar og sleppa tí virkisøki, eg nú havi, liggja í hesum, eg trúgvi: Dýrd Guds og frelsu sálanna! Føroyum tørvar ein kristniboðsmann, sum er til reiðar at kunngera alt ráð Guds, og eg ynski at vera leysur av øllum mannafjøtringum, hvat trúnni á Gud viðvíkir, og sannleika Hansara. Leiði Harrin meg við Anda sínum, sum aldri fer skeivur; veri náði Faðirsins, Sonarins og Heilaga Andans við anda mínum í hesum dýra tiltaki. So við hjálp Harrans geri eg av at fara til Føroya at prædika Jesus." Sama summarið fór hann av oynni Papa Stor í Hetlandi til Føroya við einum hetlendskum fiskibáti. Nakrir vinir hansara komu at siga honum farvæl og ynskja honum góða ferð. Ein teirra, ein kvinna, skrivaði honum hesa yrking: The cod smacks are to Faroe gone Their calling to persue And brother Sloan is gone along To be a fisher too. But it is souls he seeks to catch, He holds the Gospel hook. Lord, give him many souls that Thou Hast written in Thy book! Sigurd Berghamar hevur týtt yrkingina soleiðis: Til Føroya stevna sluppirnar at finna fongrík mið, og har umborð er bróðir Sloan, sum fer at fiska við. Men sálir er tað, hann vil ná, hann orð Guds við sær tók! Veit honum, Harri, manga sál, Tú skrivaði í bók! Sloan virkaði her í 13 ár, uttan at síggja nakað úrslit ella nakran ávøkst. Men hann gavst ikki kortini. Mangan man tað hava tykst nyttuleyst hjá honum, sum skilst í dagbókum hansara. Einaferð skrivaði hann og bað: Men Gud fái tøkk! Hann varð verandi í Føroyum og helt á og helt út!" Við hvørt hugsi eg og spyrji meg sjálvan - menniskjaliga - sjálvandi: "Hvat hevði hent og hvar vóru vit í dag, um Gamli Sloan hevði rýmt úr Føroyum!" Men í 1878 sá hann tann fyrsta koma til trúgv! Í 1879 varð fyrsti salurin - Sloans salur - bygdur. Í 1880 fór fyrsti dópur og breyðbróting fram í Havn. Mótstøðan gjørdist hørð, men eftir bert eitt ár, vórðu fýra sálir frelstar, harímillum ein ung kvinna, Elspa í Geil, sum seinni gjørdist kona hansara. Um aldamótið 1800/1900 vóru tríggjar samkomur stovnaðar aðrastaðni í landinum. Gamli Sloan elskaði fólkið í oyggjunum. Hann var ógvuliga lítillátin, mildur og eyðmjúkur maður, og varð eisini nógv virdur og elskaður millum manna, serstakliga av børnunum. Hann kom nógv saman við fólkinum, hjálpti teimum at hoyggja og át saman við teimum. Tað var óhoyrt, at luthersku prestarnir ótu saman við vanliga fólkinum! Hann elskaði børnini og sang fyri teimum. Hann troystaði tey, sum syrgdu, bað fyri einkjum og faðirleysum og kunngjørdi evangeliið einfalt og greitt. So legði hann hondina á høvdið á børnunum og segði á donskum, sum hann hevði lært seg: "Tro på Jesus!" Fleiri, sum hann gjørdi hetta við, hava sagt, at tey eins og kendur hesa hondina á høvdi teirra líka til tann dag, tey trúðu á Jesus! Sloan vitjaði tær flestu oyggjarnar og bygdirnar í Føroyum til gongu ella við opnum báti. Einaferð datt hann fyri borð við lendingina í Mikladali, men varð bjargaðu. Tá var hann 70 ára gamal. Dagin eftir fór hann til gongu eftir tí brøttu og smølu rásini til Trøllanesar. Umframt hansara egna virki í Føroyum, vita vit, at hann hevði eitt stórt hjarta fyri heidningamissión. Hann stuðlaði trúboðarum hjá Innlendismissión Kina (China Inland Mission), sum Hudson Taylor stovnaði, við at senda teimum gávur sjálvur og frá trúgvandi fólkum í Føroyum. Sloan doyði á 76 ára føðingardegi sínum, 4. sept. 1914. Stutt áðrenn siteraði hann fyri læknanum hin kenda enska sangin: All other ground is sinking sand." Á klettin, Krist, mítt hop er bygt, Ta einu grund, ið stendur trygt! Árinið eftir Gamla Sloan kennst í Føroyum enn í dag, og ávøksturin av verki hansara kann bert til fulnar metast í virði í ævinleikanum! Dánjal J. Danielsen (Dollin) Fyrsti føroyingur, vit vita um, sum fór í fremmand lond við gleðiboðskapinum, var D.J. Danielsen, Dollin, missioner Danielsen, kallaður. Hann var systkinabarn Victor Danielsen. Í 1897 varð hann umvendur á einum útimøti í Glasgow í Skotlandi, 27 ára gamal. Hann fekk við tað sama eina brennandi tráan eftir at kenna orð Guds og vilja Hansara við lívi sínum, og ynskti hann fegin at fara út til heidningar við boðskapinum um Harran Jesus. Eftir at hava verið í Suðurafrika eina tíð, tók hann við tilboðnum um at koma til Kongo at virka sum maskinmaður umborð á einum evangeliums-báti á Kongo-ánni við Kongo-Balolo Missiónini. Hetta var í 1901. Eina tíð hevði hann umsitingina av trimum av sjey guvuskipum, ið breiddu gleðiboðskapin út á Kongo-ánni. Fyrsta, hann hevði lært mál teirra innføddu, boðaði hann teimum boðskapin á móðurmálinum. Hann sá ávøkst av sínum verki og bøtti eisini um tey ómenniskjansligu viðurskiftini hjá fólkinum har, sum í teirri tíðini livdi undir kúgan og harðræði í belgiskum Kongo. Men orsakað av at hann fekk malariusóttina og tí at myndugleikarnir noktaðu honum uppihaldsloyvi í landinum, kom hann aftur til Føroya um ársskiftið 1903/1904. Men í 12 ár virkaðu hann og kona hansara, Lina, sum trúboðarar í Føroyum og sóu stóran ávøkst av verki sínum. Hann doyði í 1916, bert 45 ára gamal, tvey ár aftan á Gamla Sloan. Á gravsteini hansara á Svínaryggi í Havn stendur hesin vitnisburður eftir hann: "Her hvílir ein óræddur tænari Harrans!" Victor Danielsen og Andrew Sloan Illa ber til at tosa um missións- og kristniboðssøgu okkara, uttan at nevna Victor Danielsen og Andrew Sloan, hóast teir burturav virkaðu í Føroyum alla sín tíð. Teir stigu fram umleið 50 ár eftir at Gamli Sloan kom fyrstu ferð til Føroyar, Victor í 1915 og Andrew í 1917. Tað er ikki ov nógv sagt, at teir - saman við øðrum - løgdu lunnar undir ta tænastu, sum vit, seinastu hálvthundrað árini ella so, hava fingið náði at koma inn í. Her hugsi eg um tað, sum Harrin Jesus sigur í Jóh. 4:35-38: "Siga tit ikki: "Fýra mánaðir eru enn, áðrenn heystið kemur"! Men Eg sigi tykkum: Lyftið upp eygu tykkara og síggið markirnar - tær eru longu hvítar til at heysta! Tann, ið heystar, fær løn og savnar ávøkst til ævigt lív, so at teir kunnu gleðast saman, bæði tann, ið sáar, og tann, ið heystar. Tí her er orðið satt: "Ein sáar, og annar heystar." Eg havi sent tykkum út at heysta tað, sum tit ikki hava arbeitt; aðrir hava arbeitt, og tit eru komnir inn í arbeiði teirra." Lat meg fyrst nevna: Victor Danielsen Victor gav okkum Bíbliuna á móðurmálinum, skrivaði og umsetti ein ríkan bókmentaarv. Haraftrat gav hann okkum hundraðtals sálmar og sangir, eitt nú eggjandi kristniboðssangir sum: "Hoyr eitt róp, sum Harrans Andi higar ber, sendið ljós, sendi ljós..." 2. ør. sigur: "Hoyr eitt kall, eitt makedoniskt kall í dag: Sendið ljós, sendið!" Og niðurlagið: "Sendið ljós! Hitt glaða frelsuboð ljóði frítt frá strond til strond! Sendið ljós! Lat evangelium náa fram um hav og lond!" Og sangurin: "Hygg, teir í briminum søkka í dag! Frels ein, frels ein! Sálirnar reka til deyðan avstað; frels ein, frels ein! Virkið tilsamans, Guds børn, verið snar, frels tey við bøn og við orðinum, far, hugsa, tann gleði, um ein heim tú bar! Frels ein, frels ein!" og mangar, mangar aðrar. Victor ferðaðist kring alt landið við evangeliska kyndlinum, sum hann handaði okkum, ið vóru yngri. Hann doyði sum, sum Petur Háberg sigur, sum "ein niðurbrendur kyndil" í 1961, 66 ára gamal. Andrew Sloan Andrew hevði eisini eitt brennandi missiónshjarta. Í 1920-árunum umsetti hann ein bókling úr enskum til danskt um kenda kinatrúboðaran Hudson Taylor og virki hansara. Andrew hevði samband við "Echoes of Service", kristniboðsstovu brøðranna í Onglandi (sum hevur líknandi endamál sum KBS (Kristniboðssambandið, Bønarløtan og Akurin hjá okkum) Andrew fekk mangar trúboðarar at vitja henda vegin. Serstakliga minnist eg í 1950-arunum, David Griffiths og Mc Gregor, sum virkaðu í teimum eysturevropeisku og slavisku londunum. Teirra vitjan festi ein neista í hjarta mínum og vendi eygunum á mongum í Føroyum úteftir. Eisini gjøgnum Andrew komu aucamyndirnar til Føroya, sum Petur Háberg og William Sloan vístu kring samkomurnar í 1959. Seinni komu menn sum William Stunt frá Echoes, Charles March, trúboðari í Chad og Algier, og aðrir, ið birtu áhuga fyri uttanlendismissión. Stutt áðrenn Andrew fór heim til Harran, bjóðaði hann Colin Tilsley, stovnaranum av GLO (Gospel Literature Outreach) at koma til Føroya. Hann kom árið eftir sum Andrew doyði saman við Fred Kelling. Síðani tá hava vit havt gott samstarv við GLO. Victor doyði í 1961, sama ár, sum eg byrjaði tænastu mína í Føroyum. Andrew doyði í 1973 og stuðlaði fegin og fylgdi við stórum áhuga øllum teimum fyrstu ungu í Føroyum, sum í 60- og 70-árunum fóru út í fulltíðar tænastu fyri Harran Onkur spyr: Hví gingu 40 ár frá tí at Victor og Andrew fóru út sum trúboðarar, áðrenn nakar fór út í tænastuna fulla tíð? Sjálvur haldi eg, at svarið er, at Harrin sá tað neyðugt, at samkomur vórðu stovnaðar og grundvøllur lagdur heima til tess at hava eitt støði, eina basu ella bakland og møguleikar til at senda trúboðarar út frá samkomum okkara. Soleiðis var eisini í tí fyrstu byrjanartíðini í Ápostlasøguni! Byrjað varð í Jerúsalem, síðani í øllum Judea, Samaria, Antiokia og til ytstu endar jarðarinnar! Henda grundvøll hava ikki bert trúboðarar sum Victor, Andrew, McKinnon, J.J. Adam og aðrir lagt, men trúfastir brøður og systrar kring oyggjarnar, sum hava lagt rygg til, hava biðið og borið verk Harrans tungt á sínum hjørtum og herðum. Teirra lutur skal ikki verða gloymdur og ei heldur verða lønarleysur! Nýggj tíð innan trúboðanarvirki Mær dámar illa at tosa um meg sjálvan, men eg má nevna, at Harrin virkaði í hjarta mínum, tá ið eg var um 17-20 ára gamal. Gjøgnum ymiskar umstøður og tað, at eg átti 5 deyv systkin, var tað eins og Harrin segði við meg: "Zacharias, tú kundi tað sama, sum tey, verið deyvur. Tú hevur fingið allar tínar sansir og Eg havi eitt endamál við tí! Vilt tú ikki geva Mær títt lív, tínar gávur og sansir í tænastu fyri Meg?" Eisini minnist eg, at ein trúgvandi kvinna, Maria Lervig (Maria Shell), ein dagin aftan á eitt møti legði tvørtur um vegin og kom til mín og segði: "Nú eru Victor og Andrew blivnir gamlir menn! Hví fert tú ikki út fyri Harran í fótasporum teirra at tæna Honum?" Eg komi hesum monnum ikki upp til knýggja, men gjøgnum alt hetta talaði Harrin til mín, til eg segði Honum ja! Í september komandi ár verða 50 ár síðani eg fór á Moorlands bíbliuskúla, har eg var í trý ár - frá 1958 til 1961. Hetta var ein ógloymandi tíð í mínum lívi. Hetta var eisini ein góð andalig tíð í Føroyum. Harrin virkaði við veking í hjørtunum millum tey ungu ymsastaðni í landinum, ikki mist í Klaksvík og í Havn, har eg hevði staðið í læru. Komin á skúlan í Onglandi, kendi eg við tað sama missiónseldin í hjørtunum á feløgum mínum. Har vóru ungir menn, ið hoyrdu kallið gjøgnum teir fimm aucatrúboðararnar, ið vórðu dripnir í Equador. Har komu trúboðarar, sum virkaðu í øllum møguligum londum í heiminum, og hesir eggjaðu okkum til at fara út á missiónsmarkina, tí skurðurin er stórur og arbeiðsmenninir fáir. Men alla tíðina var eg sannførdur um, at Harrin vildi hava meg at fara heim aftur til Føroya at upplýsa og siga skarunum av ungum trúgvandi í Føroyum frá tørvinum og neyðini úti í heimi, har milliónir, sum ongantíð hava hoyrt gleðiboðskapin, sita í myrkri og deyðaskugga og bíða eftir at onkur skal koma at bera teimum ljós og vón. So komi eg til: Brynleif Hansen Eitt kvøldið á sumri í 1959, tá eg var heima í summarfrí, bankaði á dyrnar í Gøtu, og uttanfyri í regninum stóð ein ungur maður út Fuglafirði. Eg visti hvør hann var, men kendi hann ikki so væl. Hann segði, at hann hevði hoyrt, at eg gekk á bíbliuskúla í Onglandi, og spurdi um eg kundi kanna fyri hann, um hann kundi sleppa á henda skúlan. Eg goymi avskrift av brævinum enn, sum eg skrivaði til David Clifford, stjóra, viðvíkjandi Brynleif. Tað var gaman í, og tá ið Brynleif kom aftur av túri við Sjúrðarberg, har hann sigldi sum fjarritari, fylgdust vit á skúlan, har vit vóru saman í tvey ár. Tað var skjótt, at hesin eldur festi í hjarta Brynleifs, og hann hevði við tað sama stórar ætlanir um at fara út á missiónsakurin, kanska til Fraklands. Men Harrin í vísa ráði Sínum leiddi tað so, at hann og Elsa komu til Føroya. Børnini lógu Brynleif á hjarta. Barnalegurnar við Áir byrjaðu í 1965, júst 100 ár eftir at Gamli Sloan kom til Føroya. Og søguna um Zarepta, sum í summar hevur 40 ár á baki, kenna tey flestu væl. Á barnalegunum við Áir, ungdómslegum og bíbliuskeiðunum í Zarepta var stórur dentur lagdur á missión og trúboðanarvirki. Hetta hevur havt ein veldigan týdning fyri samkomur okkara hesi 40 árini og hevur havt sína stóru ávirkan á bæði børn, ung og vaksin kring alt Føroya land. Tey 11 árini, ið Brynleif fekk, áðrenn hann læt lív við flúgvaranum í Mykinesi, nýtti hann væl, til signing fyri óteljandi sálir. Og signingin heldur á! Bíbliuskeiðini og New Tribes Áðrenn Zarepta varð bygt - frá 1962 til 1967, hildu vit bíbliuskeið ymsastaðni í samkomunum kring landið, á Hafnia og Ebenezer í Havn, á Sjómansheiminum og Betesda í Klaksvík, á Tvøroyri og Vági í Suðuroy. Á hesum bíbliuskeiðum luttóku brøður sum Andrew Sloan, Osvald Kjærbo, Petur Háberg, Elieser Poulsen, Páll á Dul og aðrir. Eisini bjóðaðu vit vinmonnum okkara frá Moorlands, Don Hinchcliffe, David Peckham og øðrum. Tann fyrsti, ið segði okkum frá missiónsfelagsskapinum New Tribes var David Peckham, sum í 1963 hevði verið á skúlanum í USA. Hann legði ómetaliga stóran dent á missiónvirki og ábyrgd okkara í Føroyum at fáa gleðiboðskapin út til ytstu endar jarðarinnar. (Eg segði Davidi frá hesi stevnu, og í gjár fekk eg teldupost frá honum, har hann hjartaliga letur heilsa øllum, sum minnast hann). Lat meg nú nevna: Jógvan Purkhús Jógvan Purkhús las í 1960 eitt brot í blaðnum "Lívi og Læru", sum Petur Háberg skrivaði um Ísland. Hetta talaði til hjarta hansara. Hann var á tí fyrsta bíbliuskeiðinum á Hafnia í Havn í 1962. Hann fór til Íslands á sumri 1963 at hjálpa til á dreingjalegunum við Ástjørn, og longu árið eftir - í 1964 - búsettist hann á Akureyri og giftist seinni við íslendsku Rósu. Hann hevur virkað øll hesi árini í Íslandi partar av síni tíð og fulla tíð. Nú býr hann í Reykjavík og nýtir alla sína tíð í virkinum í og út frá samkomuni Akrinum í Kópavági. Óli Jacobsen, Páll Poulsen og Hans Sivertsen Í januar 1963 fóru tríggir ungir klaksvíkskingar, Óli Jacobsen (á Grømma), Páll Poulsen og Hans Sivertsen til Íslands við tí fyri eyga, at býta traktatir út og vitna fyri grannafólki okkara, íslendingum. Hesar tríggjar menn hevur Harrin brúkt stórliga í USA, Føroyum, Grønlandi og mongum øðrum londum. Summarið 1965 høvdu vit trý bíbliuskeið, sum David Peckham luttók í. Har komu Óli og Páll í samband við David, og sama summarið fóru teir báðir, sum fyrstu føroyingar á venjingarskúlan hjá New Tribes. Síðani tá hevur sambandið og samarbeiðið við New Tribes og føroyskar trúboðarar verið óbrotið og framúrskarandi gott. Óli bleiv verandi í USA og gjørdist ein av ábyrgdarmonnunum í missiónsfelagsskapinum New Tribes. Páll kenna vit frá Zarepta og Sendiboðnum, men eg má nevna páskaleguna í Zarepta í 1968, sum eisini var ein missiónsstevna, tá ið fyrra kona Páll, Kathie, sang ein sang, sum nam hjørtu okkara djúpt. Øssur Berghamar hevur síðani týtt hann til føroyskt: Mangastaðni mong ein sál er í ótta og í neyð, full av angist, uttan Gud og uttan vón. Teirra andlit merkt av sorg, eftir lætta suffa tey, teirra hjørtu myrk, og blindað teirra sjón. Niðurlag: "Eingin brýggjar seg um meg" - milliónir gráta, "eingin brýggjar seg um meg", hoyr teirra neyð! Vilt tú víga lív títt heilt at bera orðið um tín Frelsara, sum fegin frelsir tey?" Hans Sivertsen fór á Moorlands bíbliuskúla í 1964 til 1966. Hann kom so aftur til Føroya og bíðaði eftir leiðslu og vilja Harrans við lívi sínum. Jonna Sivertsen Jonna, sum seinni gjørdist kona Hans, var nýliga komin til Føroya úr Danmark við tveimum lítlum smádreingjum, tí hon hevði mist mannin í eini syndarligari vanlukku. Jonna var á bíbliuskeiði í 1966 og fór á hávetri við báðum lítlu synum sínum á New Tribes venjingarskúlan sama ár og var har til 1968. Komin heim aftur hittust Hans og Jonna í Zarepta í 1968. Tey giftust í 1969 og fóru til Grønlands sum trúboðarar í 1970, har tey støðugt virka og gera eitt stórt arbeiði. Tá ið Brynleif Hansen stóð undir børu í Zarepta, kom ein ungur maður og stillaði seg við síðuni av kistu hansara. Hann hevði kent kallið til tænastu Harrans, serstakliga á ungdómsleguni. Nú halgaði hann Harranum lív sítt og fór bert 16 ára gamal í 1971 á New Tribes bíbliu-, venjingar- og málskúla í USA. Hetta var Símin í Túni, sum er staddur her. Hann fór í 1975 til Venesuela sum trúboðari. Nøkur ár seinni giftist hann við Daniu. Símin hevur gjørt og ger eitt megnararbeiði og týðir partar av skriftini til parima-málið. Øssur Berghamar Øssur og Susan fóru til Danmarkar í 1972 at evangelisera við felagskapinum Operation Josva. Í 1973 byrjaðu tey virkið millum føroyingar í Oxford Allé í Keypmannahavn. Í 1974 varð fyrsta Kristnastova keypt og virkið millum føroyingar hevur hildið fram við stórum framstigi og signingum til dagin í dag. Óli Steinberg Óli og Anna seldu húsini í Klaksvík og fóru á New Tribes í 1972. Eg vitjaði tey á skúlanum sama summarið. Tey komu heim aftur í 1975. Óli saman við øðrum ferðaðist hesa tíðina kring samkomurnar til møti, upplýsing um kristniboðsvirki og serstøk børnamøti um vikuskiftini fyri londum heimsins og trúboðarum. Óli hevur í mong ár virkað í Grønlandi, og tað ger hann støðugt um sumrarnar, tó at hann býr í Føroyum. Til seinast koma vit til: 70 og 80-árini Traktatferðir verða gjørdar til grannalond okkara. Hjálparferðir til Eysturevropa byrja. Ung fara við OM felagsskapinum og skipum teirra. Blað- og bókaútgáva, við denti á missión, byrjar. Og so fara tey! Kavabólturin - so at siga - fer á rull: Ragnar Niclasen, Petur Hansen, Sonni Poulsen, Jógvan Júst Rasmussen, Anna Fuglø, Poul Joensen, Jørundur Hansen, Levi Joensen, o.s.fr. Og her heima: Poul Færø, Símun Pætur á Torkilsheyggi, Svenning av Lofti, John í Skemmuni og mín egni sonur Jógvan og Jan , bróðir! Eg klári ikki at nevna øll í morgun, sum fara í 80-árunum, 90-árunum og 2000-árunum. Tað verður gjørt í kvøld! Men eftir Bønarløtuni eru tey í dag: 43 hjún, t.e. 86 fólk við 73 børnum og 11 ógift; tilsamans meira enn 170 fólk, sum eru knýtt at Harrans verki; tey allar flestu í fullari tíð og onnur hálva ella part av síni tíð í 20 ymiskum londum kring heimin, Føroyar íroknaðar: Teiland, Russland, Filipsoyggjar, Guinea, Vesturafrika, Papua Nýguinea, Mongolia, Japan, Venesuela, Turkaland, Meksiko, Rumenia, Senegal, USA, Italia, Bretland, Grønland, Danmark, Ísland, Noreg og Føroyar. Tað er ein ómetalig signing, framíhjárættur og náði! Á ungdómsleguni í Zarepta í 1967 legði Harrin Brynleif Hansen á hjarta at biðja eftir at 10 úr Føroyum máttu fara út á missiónsakurin. Stutt áðrenn Júst í Túni doyði, segði hann, at nú var talið fleiri ferðir farið upp um tað, ið Brynleif bað, og at nú ræddist hann, tí hann kláraði ikki at fylgja við! Og nú eru fleiri aftrat farin út, síðani Júst doyði! Men poengið hjá Júst var ikki, at hann ikki vildi hava fleiri trúboðarar at fara út; tvørturímóti, men at saman við framíhjárættinum hjá samkomunum, at síggja trúboðarar fara út, fylgir eisini ein stór og tung ábyrgd, sum hann var ræddur fyri at vit kanska ikki høvdu gjørt okkum greitt! Saman við hesi gleði, hesum framíhjárætti og heiðuri fylgir eisini ein stór ábyrgd! Latið okkum ikki svíkja okkara ábyrgd! Á Moorlands bíbliuskúla stóðu Brynleif og eg á einum krossvegi í lívi okkara. Skuldu vit halga Harranum ungu lív okkara ella ikki? Ein dagin inni á kamari mínum á skúlanum segði eg við Brynleif. "Eg havi gjørt ein nýggja sang, sum eg skal syngja fyri tær!" So tók eg gittarin og setti meg á songarstokkin og sang sangin fyri honum: Gud, tú gavst tín Son at frelsa meg, sendi hann til Golgata. Skuldarfríur har hann sligin varð fyri meg, ein syndara. Niðurlag: Er tað satt, tú doyði fyri meg, at til Golgata tú fórt: Einki offur, eg kann ofra tær, Harri Jesus, er ov stórt! Ábraham var lýðin hinaferð, sjálvt at ofra tær sín son. Jesus lýðin gav upp sína sál, knúst og deyðadømd varð hon. Jesus, tú teg sjálvan ofraði, gavst títt besta fyri meg. Skuldi eg tá ikki givið nú alt mítt besta fyri teg? Niðurlag: Tað er satt, tú doyði fyri meg, út á Golgata tú fórt! Tí er einki, sum eg ofra kann, Jesus, fyri teg ov stórt! Tá ið eg var liðugur at syngja sangin og vendi eg mær á at spyrja, hvussu honum dámdi hann, sá eg tárini renna niður av kinnum hansara. Jú, vit valdu at ofra Honum okkara lítla besta, og tað hevur ikki verið til fánýtis! Brynleif er nú heima hjá Harranum heima í dýrdini. Og tað eru eisini øll tey eldru, eg havi nevnt í morgun! Ein dag skulu vit øll somul savnast um Harra okkara Jesus og frá Honum fáa løn og gleðast saman, bæði tann, ið hevur sáað, og tann, ið hevur heystað. Og vit skulu prísa Honum og kasta krúnur okkara fyri føtur Hansara, sum eina er verdur og eigur alla dýrd og allan heiður!
"Harri, eri eg komin til tað skeiva landið, so vís mær tað og leið meg til tað rætta.."
"On Christ the solid Rock I stand
"Missiónssøgan í Føroyum"
Trúboðanarstevnan í Ítróttarhøllini í Runavík á páskum 5. - 8. apríl 2007
Leygarmorgun 7. apríl kl. 11.00
Talari: Z. Zachariassen
Søgan hjá eini tjóð hevur alstóran týdning fyri bæði núlivandi og komandi ættarlið. Tað unga ættarliðið - eins og vit øll - mugu læra søgurøtur okkara og tjóðarsøgu at kenna! Onkur hevur sagt:
"Tann tjóð, ið ikki kennir sína søgu, er ein fátæk og rótleys tjóð!"
Og í sambandi við hesa páskastevnu, er hetta ikki minni galdandi, tá ið talan er um samkomusøgu og missiónssøgu okkara. Tað er neyðugt hjá tí yngra - sum tí eldra ættarliðinum - í samkomum okkara at kenna og kunna seg um søguna og vita, hvussu samkomurnar og samkomuvirkið hevur tikið seg upp á teimum ymisku støðunum, og hvussu missiónsvirkið er byrjað, hevur ment seg og heldur á í teimum ymisku londunum.
Ein forteytin fyri at arbeiðið ikki skal stirðna og steðga er, at áhugi er fyri fortíðini, so eldhugi kann skapast í nútíðini og vara við framtíðini.
Tað er neyðugt fyri tryggleikan í ferðsluni at hava bakspegl í bilinum og at fylgja við ferðsluni aftanfyri, við mótgangandi og síðugangandi trafikki fyri eyga. Sjálvandi hevur tú fyrst og fremst brúk fyri forrútinum og at hyggja frameftir! Men tú mást eisini hyggja aftureftir. Tann vandin er sjálvandi til steðar, at tú hyggur OV nógv og SO nógv í bakspeglið, at tú koyrir útav ella ert til vanda á vegnum. Óivað klárar tú eisini at koma vegin fram uttan bakspegl. Men tú hevur kortini fyri trygdina skuld bæði brúk fyri bakspegli og síðuspeglum. Bakspeglið situr í forrútinum, og tá ið tú koyrir, skeitir tú altíð av og á í bakspeglið, samstundis sum tú alla tíðina hyggur frameftir.
Tá ið tað viðvíkur samkomuni, eiga vit soleiðis fyrst og fremst at líta frameftir, men neyðugt er at hyggja aftureftir, ikki bara í forvitinskapi ella at stara okkum blind í fortíðini, men fyri at vit í nútíðini og í framtíðini kunnu læra bæði av mistøkum og framstigum teirra, sum undan okkum fóru.
Høvuðsyvirskriftin yvir 5. Mósebók kann kallast: AFTURLIT!
Her lesa vit ferð eftir ferð: "Minnist og gloymið ikki!" Við øðrum orðum: "Afturlit við framliti fyri eyga!"
Í kap. 8:2 lesa vit: "Tú skalt minnast allan vegin, ið HARRIN Gud tín hevur leitt teg hesi fjøruti ár í oyðimørkini - fyri at eyðmýkja teg og royna teg og fyri at vita, hvat í hjarta tínum var, um tú fórt at halda boð Hansara ella ikki." Og síðani í kap. 32:7:
"Minst dagarnar í forðum, hugsa um ár farna ætta! Spyr faðir tín - hann skal kunngera tær tað, hinar gomlu hjá tær - teir skulu siga tær tað!"
Ísraelsfólk "gjørdi steðg" í oyðimørkini og "komu til Elim; har vóru 12 vatnkeldur og 70 pálmatrø, og tey gjørdu steðg har við vatnið." (2. Mós. 15:27). Hetta var fyri at meta um støðuna, lívga, hvíla og styrkja seg til framhaldandi ferð móti tí lovaða landinum.
Soleiðis kemur mær hesa páska- og missiónsstevnu fyri. Endamálið er at "gera steðg" við ein mílapela á leiðini, "hyggja aftur um bak", meta um støðuna og seta út í kortið, so vit betur duga at tæna Harra okkara, bæði burturi og heima og fullføra uppgávuna, ið Hann gav okkum: At kunngera evangeliið fyri øllum fólkasløgum, áðrenn "náttin kemur - tá ið eingin kann arbeiða" (Jóh. 9:4).
Hetta førir meg til sjálvt evnið í morgun:
Missiónssøgan í Føroyum
Lat meg beinan vegin siga, at sjálvandi viðurkenni eg allar sannar tænarar Harrans og trúboðarar innanfyri kirkjuna, Heimamissiónina, eins og aðrar kristnar samkomur, fríkirkjur og missiónnsfelagsskapir her á landi og tað stóra arbeiði, ið hesi eisini gera, men tað, sum eg komi at umtala í morgun, snýr seg í høvuðsheitum um "brøðrasamkomurnar" og virksemi teirra frá byrjan og til í dag. Og eg byrji við:
Gamla Sloan
William Gibson Sloan - Gamli Sloan nevndur - kom sum ungur maður fyrstu ferð til Føroya á sumri í 1865 - 28 ára gamal. Hann hevði kent Harrans kall at koma til higar eftir at hava tosað við føroyskar fiskimenn, ið hann hevði hitt í Hetlandi.
28. mai 1865 skrivar hann í dagbók sína (í Lerwick):
"Viðurskiftini í Føroyum hava ligið mær tungt á hjarta. Eg havi hoyrt, at har búgva umleið 8.000 fólk, og einir 700 hetlendingar royna har at kalla alt summarið, eisini fransar og bretar, so einir 1000 útlendingar munnu seta inn har á hvørjum ári. Framvegis skilji eg, at einki trúboðanarvirki er har í oyggjunum, og bert nakrir fáir lutherskir prestar eru til alt fólkið...
Eg kenni meg drivnan og fúsan til at fara at virka har í navni Guds og styrki Hansara, og eg eri fullvísur í, at verk mítt skal ikki vera nyttuleyst í Harranum. Eg kenni meg hjálparleysan viðvíkjandi hesum týdningarmikla stigi, tá ið eg hugsi um meg sjálvan, men sterkan í Harranum og kraft veldis Hansara. Sendir Harrin meg hagar, so trúgvi eg, at eg verði ikki sendur til fánýtis.
Orsøkin til og ynski mítt eftir at fara hagar og sleppa tí virkisøki, eg nú havi, liggja í hesum, eg trúgvi: Dýrd Guds og frelsu sálanna! Føroyum tørvar ein kristniboðsmann, sum er til reiðar at kunngera alt ráð Guds, og eg ynski at vera leysur av øllum mannafjøtringum, hvat trúnni á Gud viðvíkir, og sannleika Hansara.
Leiði Harrin meg við Anda sínum, sum aldri fer skeivur; veri náði Faðirsins, Sonarins og Heilaga Andans við anda mínum í hesum dýra tiltaki. So við hjálp Harrans geri eg av at fara til Føroya at prædika Jesus."
Sama summarið fór hann av oynni Papa Stor í Hetlandi til Føroya við einum hetlendskum fiskibáti.
Nakrir vinir hansara komu at siga honum farvæl og ynskja honum góða ferð. Ein teirra, ein kvinna, skrivaði honum hesa yrking:
The cod smacks are to Faroe gone
Their calling to persue
And brother Sloan is gone along
To be a fisher too.
But it is souls he seeks to catch,
He holds the Gospel hook.
Lord, give him many souls that Thou
Hast written in Thy book!
Sigurd Berghamar hevur týtt yrkingina soleiðis:
Til Føroya stevna sluppirnar
at finna fongrík mið,
og har umborð er bróðir Sloan,
sum fer at fiska við.
Men sálir er tað, hann vil ná,
hann orð Guds við sær tók!
Veit honum, Harri, manga sál,
Tú skrivaði í bók!
Sloan virkaði her í 13 ár, uttan at síggja nakað úrslit ella nakran ávøkst. Men hann gavst ikki kortini.
Mangan man tað hava tykst nyttuleyst hjá honum, sum skilst í dagbókum hansara. Einaferð skrivaði hann og bað:
Men Gud fái tøkk! Hann varð verandi í Føroyum og helt á og helt út!"
Við hvørt hugsi eg og spyrji meg sjálvan - menniskjaliga - sjálvandi: "Hvat hevði hent og hvar vóru vit í dag, um Gamli Sloan hevði rýmt úr Føroyum!"
Men í 1878 sá hann tann fyrsta koma til trúgv!
Í 1879 varð fyrsti salurin - Sloans salur - bygdur.
Í 1880 fór fyrsti dópur og breyðbróting fram í Havn.
Mótstøðan gjørdist hørð, men eftir bert eitt ár, vórðu fýra sálir frelstar, harímillum ein ung kvinna, Elspa í Geil, sum seinni gjørdist kona hansara.
Um aldamótið 1800/1900 vóru tríggjar samkomur stovnaðar aðrastaðni í landinum.
Gamli Sloan elskaði fólkið í oyggjunum. Hann var ógvuliga lítillátin, mildur og eyðmjúkur maður, og varð eisini nógv virdur og elskaður millum manna, serstakliga av børnunum. Hann kom nógv saman við fólkinum, hjálpti teimum at hoyggja og át saman við teimum. Tað var óhoyrt, at luthersku prestarnir ótu saman við vanliga fólkinum! Hann elskaði børnini og sang fyri teimum. Hann troystaði tey, sum syrgdu, bað fyri einkjum og faðirleysum og kunngjørdi evangeliið einfalt og greitt. So legði hann hondina á høvdið á børnunum og segði á donskum, sum hann hevði lært seg: "Tro på Jesus!" Fleiri, sum hann gjørdi hetta við, hava sagt, at tey eins og kendur hesa hondina á høvdi teirra líka til tann dag, tey trúðu á Jesus!
Sloan vitjaði tær flestu oyggjarnar og bygdirnar í Føroyum til gongu ella við opnum báti. Einaferð datt hann fyri borð við lendingina í Mikladali, men varð bjargaðu. Tá var hann 70 ára gamal. Dagin eftir fór hann til gongu eftir tí brøttu og smølu rásini til Trøllanesar.
Umframt hansara egna virki í Føroyum, vita vit, at hann hevði eitt stórt hjarta fyri heidningamissión. Hann stuðlaði trúboðarum hjá Innlendismissión Kina (China Inland Mission), sum Hudson Taylor stovnaði, við at senda teimum gávur sjálvur og frá trúgvandi fólkum í Føroyum.
Sloan doyði á 76 ára føðingardegi sínum, 4. sept. 1914. Stutt áðrenn siteraði hann fyri læknanum hin kenda enska sangin:
All other ground is sinking sand."
Á klettin, Krist, mítt hop er bygt,
Ta einu grund, ið stendur trygt!
Árinið eftir Gamla Sloan kennst í Føroyum enn í dag, og ávøksturin av verki hansara kann bert til fulnar metast í virði í ævinleikanum!
Dánjal J. Danielsen (Dollin)
Fyrsti føroyingur, vit vita um, sum fór í fremmand lond við gleðiboðskapinum, var D.J. Danielsen, Dollin, missioner Danielsen, kallaður. Hann var systkinabarn Victor Danielsen. Í 1897 varð hann umvendur á einum útimøti í Glasgow í Skotlandi, 27 ára gamal.
Hann fekk við tað sama eina brennandi tráan eftir at kenna orð Guds og vilja Hansara
við lívi sínum, og ynskti hann fegin at fara út til heidningar við boðskapinum um Harran Jesus.
Eftir at hava verið í Suðurafrika eina tíð, tók hann við tilboðnum um at koma til Kongo at virka sum maskinmaður umborð á einum evangeliums-báti á Kongo-ánni við Kongo-Balolo Missiónini. Hetta var í 1901. Eina tíð hevði hann umsitingina av trimum av sjey guvuskipum, ið breiddu gleðiboðskapin út á Kongo-ánni.
Fyrsta, hann hevði lært mál teirra innføddu, boðaði hann teimum boðskapin á móðurmálinum. Hann sá ávøkst av sínum verki og bøtti eisini um tey ómenniskjansligu viðurskiftini hjá fólkinum har, sum í teirri tíðini livdi undir kúgan og harðræði í belgiskum Kongo. Men orsakað av at hann fekk malariusóttina
og tí at myndugleikarnir noktaðu honum uppihaldsloyvi í landinum, kom hann aftur til Føroya um ársskiftið 1903/1904.
Men í 12 ár virkaðu hann og kona hansara, Lina, sum trúboðarar í Føroyum og sóu stóran ávøkst av verki sínum. Hann doyði í 1916, bert 45 ára gamal, tvey ár aftan á Gamla Sloan. Á gravsteini hansara á Svínaryggi í Havn stendur hesin vitnisburður eftir hann: "Her hvílir ein óræddur tænari Harrans!"
Victor Danielsen og Andrew Sloan
Illa ber til at tosa um missións- og kristniboðssøgu okkara, uttan at nevna Victor Danielsen og Andrew Sloan, hóast teir burturav virkaðu í Føroyum alla sín tíð. Teir stigu fram umleið 50 ár eftir at Gamli Sloan kom fyrstu ferð til Føroyar, Victor í 1915 og Andrew í 1917. Tað er ikki ov nógv sagt, at teir - saman við øðrum - løgdu lunnar undir ta tænastu, sum vit, seinastu hálvthundrað árini ella so, hava fingið náði at koma inn í. Her hugsi eg um tað, sum Harrin Jesus sigur í Jóh. 4:35-38:
"Siga tit ikki: "Fýra mánaðir eru enn, áðrenn heystið kemur"! Men Eg sigi tykkum: Lyftið upp eygu tykkara og síggið markirnar - tær eru longu hvítar til at heysta! Tann, ið heystar, fær løn og savnar ávøkst til ævigt lív, so at teir kunnu gleðast saman, bæði tann, ið sáar, og tann, ið heystar. Tí her er orðið satt: "Ein sáar, og annar heystar." Eg havi sent tykkum út at heysta tað, sum tit ikki hava arbeitt; aðrir hava arbeitt, og tit eru komnir inn í arbeiði teirra."
Lat meg fyrst nevna:
Victor Danielsen
Victor gav okkum Bíbliuna á móðurmálinum, skrivaði og umsetti ein ríkan bókmentaarv. Haraftrat gav hann okkum hundraðtals sálmar og sangir, eitt nú eggjandi kristniboðssangir sum:
"Hoyr eitt róp, sum Harrans Andi higar ber, sendið ljós, sendi ljós..." 2. ør. sigur: "Hoyr eitt kall, eitt makedoniskt kall í dag: Sendið ljós, sendið!" Og niðurlagið: "Sendið ljós! Hitt glaða frelsuboð ljóði frítt frá strond til strond! Sendið ljós! Lat evangelium náa fram um hav og lond!"
Og sangurin: "Hygg, teir í briminum søkka í dag! Frels ein, frels ein! Sálirnar reka til deyðan avstað; frels ein, frels ein! Virkið tilsamans, Guds børn, verið snar, frels tey við bøn og við orðinum, far, hugsa, tann gleði, um ein heim tú bar! Frels ein, frels ein!" og mangar, mangar aðrar.
Victor ferðaðist kring alt landið við evangeliska kyndlinum, sum hann handaði okkum, ið vóru yngri. Hann doyði sum, sum Petur Háberg sigur, sum "ein niðurbrendur kyndil" í 1961, 66 ára gamal.
Andrew Sloan
Andrew hevði eisini eitt brennandi missiónshjarta. Í 1920-árunum umsetti hann ein bókling úr enskum til danskt um kenda kinatrúboðaran Hudson Taylor og virki hansara. Andrew hevði samband við "Echoes of Service", kristniboðsstovu brøðranna í Onglandi (sum hevur líknandi endamál sum KBS (Kristniboðssambandið, Bønarløtan og Akurin hjá okkum)
Andrew fekk mangar trúboðarar at vitja henda vegin. Serstakliga minnist eg í 1950-arunum, David Griffiths og Mc Gregor, sum virkaðu í teimum eysturevropeisku og slavisku londunum. Teirra vitjan festi ein neista í hjarta mínum og vendi eygunum á mongum í Føroyum úteftir. Eisini gjøgnum Andrew komu aucamyndirnar til Føroya, sum Petur Háberg og William Sloan vístu kring samkomurnar í 1959.
Seinni komu menn sum William Stunt frá Echoes, Charles March, trúboðari í Chad og Algier, og aðrir, ið birtu áhuga fyri uttanlendismissión.
Stutt áðrenn Andrew fór heim til Harran, bjóðaði hann Colin Tilsley, stovnaranum av GLO (Gospel Literature Outreach) at koma til Føroya. Hann kom árið eftir sum Andrew doyði saman við Fred Kelling. Síðani tá hava vit havt gott samstarv við GLO.
Victor doyði í 1961, sama ár, sum eg byrjaði tænastu mína í Føroyum. Andrew doyði í 1973 og stuðlaði fegin og fylgdi við stórum áhuga øllum teimum fyrstu ungu í Føroyum, sum í 60- og 70-árunum fóru út í fulltíðar tænastu fyri Harran
Onkur spyr: Hví gingu 40 ár frá tí at Victor og Andrew fóru út sum trúboðarar, áðrenn nakar fór út í tænastuna fulla tíð?
Sjálvur haldi eg, at svarið er, at Harrin sá tað neyðugt, at samkomur vórðu stovnaðar og grundvøllur lagdur heima til tess at hava eitt støði, eina basu ella bakland og møguleikar til at senda trúboðarar út frá samkomum okkara. Soleiðis var eisini í tí fyrstu byrjanartíðini í Ápostlasøguni! Byrjað varð í Jerúsalem, síðani í øllum Judea, Samaria, Antiokia og til ytstu endar jarðarinnar!
Henda grundvøll hava ikki bert trúboðarar sum Victor, Andrew, McKinnon, J.J. Adam og aðrir lagt, men trúfastir brøður og systrar kring oyggjarnar, sum hava lagt rygg til, hava biðið og borið verk Harrans tungt á sínum hjørtum og herðum. Teirra lutur skal ikki verða gloymdur og ei heldur verða lønarleysur!
Nýggj tíð innan trúboðanarvirki
Mær dámar illa at tosa um meg sjálvan, men eg má nevna, at Harrin virkaði í hjarta mínum, tá ið eg var um 17-20 ára gamal. Gjøgnum ymiskar umstøður og tað, at eg átti 5 deyv systkin, var tað eins og Harrin segði við meg: "Zacharias, tú kundi tað sama, sum tey, verið deyvur. Tú hevur fingið allar tínar sansir og Eg havi eitt endamál við tí! Vilt tú ikki geva Mær títt lív, tínar gávur og sansir í tænastu fyri Meg?"
Eisini minnist eg, at ein trúgvandi kvinna, Maria Lervig (Maria Shell), ein dagin aftan á eitt møti legði tvørtur um vegin og kom til mín og segði: "Nú eru Victor og Andrew blivnir gamlir menn! Hví fert tú ikki út fyri Harran í fótasporum teirra at tæna Honum?"
Eg komi hesum monnum ikki upp til knýggja, men gjøgnum alt hetta talaði Harrin til mín, til eg segði Honum ja!
Í september komandi ár verða 50 ár síðani eg fór á Moorlands bíbliuskúla, har eg var í trý ár - frá 1958 til 1961. Hetta var ein ógloymandi tíð í mínum lívi. Hetta var eisini ein góð andalig tíð í Føroyum. Harrin virkaði við veking í hjørtunum millum tey ungu ymsastaðni í landinum, ikki mist í Klaksvík og í Havn, har eg hevði staðið í læru.
Komin á skúlan í Onglandi, kendi eg við tað sama missiónseldin í hjørtunum á feløgum mínum. Har vóru ungir menn, ið hoyrdu kallið gjøgnum teir fimm aucatrúboðararnar, ið vórðu dripnir í Equador. Har komu trúboðarar, sum virkaðu í øllum møguligum londum í heiminum, og hesir eggjaðu okkum til at fara út á missiónsmarkina, tí skurðurin er stórur og arbeiðsmenninir fáir.
Men alla tíðina var eg sannførdur um, at Harrin vildi hava meg at fara heim aftur til Føroya at upplýsa og siga skarunum av ungum trúgvandi í Føroyum frá tørvinum og neyðini úti í heimi, har milliónir, sum ongantíð hava hoyrt gleðiboðskapin, sita í myrkri og deyðaskugga og bíða eftir at onkur skal koma at bera teimum ljós og vón.
So komi eg til:
Brynleif Hansen
Eitt kvøldið á sumri í 1959, tá eg var heima í summarfrí, bankaði á dyrnar í Gøtu, og uttanfyri í regninum stóð ein ungur maður út Fuglafirði. Eg visti hvør hann var, men kendi hann ikki so væl. Hann segði, at hann hevði hoyrt, at eg gekk á bíbliuskúla í Onglandi, og spurdi um eg kundi kanna fyri hann, um hann kundi sleppa á henda skúlan. Eg goymi avskrift av brævinum enn, sum eg skrivaði til David Clifford, stjóra, viðvíkjandi Brynleif. Tað var gaman í, og tá ið Brynleif kom aftur av túri við Sjúrðarberg, har hann sigldi sum fjarritari, fylgdust vit á skúlan, har vit vóru saman í tvey ár.
Tað var skjótt, at hesin eldur festi í hjarta Brynleifs, og hann hevði við tað sama stórar ætlanir um at fara út á missiónsakurin, kanska til Fraklands.
Men Harrin í vísa ráði Sínum leiddi tað so, at hann og Elsa komu til Føroya. Børnini lógu Brynleif á hjarta. Barnalegurnar við Áir byrjaðu í 1965, júst 100 ár eftir at Gamli Sloan kom til Føroya. Og søguna um Zarepta, sum í summar hevur 40 ár á baki, kenna tey flestu væl.
Á barnalegunum við Áir, ungdómslegum og bíbliuskeiðunum í Zarepta var stórur dentur lagdur á missión og trúboðanarvirki. Hetta hevur havt ein veldigan týdning fyri samkomur okkara hesi 40 árini og hevur havt sína stóru ávirkan á bæði børn, ung og vaksin kring alt Føroya land.
Tey 11 árini, ið Brynleif fekk, áðrenn hann læt lív við flúgvaranum í Mykinesi, nýtti hann væl, til signing fyri óteljandi sálir. Og signingin heldur á!
Bíbliuskeiðini og New Tribes
Áðrenn Zarepta varð bygt - frá 1962 til 1967, hildu vit bíbliuskeið ymsastaðni í samkomunum kring landið, á Hafnia og Ebenezer í Havn, á Sjómansheiminum og Betesda í Klaksvík, á Tvøroyri og Vági í Suðuroy. Á hesum bíbliuskeiðum luttóku brøður sum Andrew Sloan, Osvald Kjærbo, Petur Háberg, Elieser Poulsen, Páll á Dul og aðrir. Eisini bjóðaðu vit vinmonnum okkara frá Moorlands, Don Hinchcliffe, David Peckham og øðrum. Tann fyrsti, ið segði okkum frá missiónsfelagsskapinum New Tribes var David Peckham, sum í 1963 hevði verið á skúlanum í USA. Hann legði ómetaliga stóran dent á missiónvirki og ábyrgd okkara í Føroyum at fáa gleðiboðskapin út til ytstu endar jarðarinnar. (Eg segði Davidi frá hesi stevnu, og í gjár fekk eg teldupost frá honum, har hann hjartaliga letur heilsa øllum, sum minnast hann).
Lat meg nú nevna:
Jógvan Purkhús
Jógvan Purkhús las í 1960 eitt brot í blaðnum "Lívi og Læru", sum Petur Háberg skrivaði um Ísland. Hetta talaði til hjarta hansara. Hann var á tí fyrsta bíbliuskeiðinum á Hafnia í Havn í 1962. Hann fór til Íslands á sumri 1963 at hjálpa til á dreingjalegunum við Ástjørn, og longu árið eftir - í 1964 - búsettist hann á Akureyri og giftist seinni við íslendsku Rósu. Hann hevur virkað øll hesi árini í Íslandi partar av síni tíð og fulla tíð. Nú býr hann í Reykjavík og nýtir alla sína tíð í virkinum í og út frá samkomuni Akrinum í Kópavági.
Óli Jacobsen, Páll Poulsen og Hans Sivertsen
Í januar 1963 fóru tríggir ungir klaksvíkskingar, Óli Jacobsen (á Grømma), Páll Poulsen og Hans Sivertsen til Íslands við tí fyri eyga, at býta traktatir út og vitna fyri
grannafólki okkara, íslendingum. Hesar tríggjar menn hevur Harrin brúkt stórliga í USA, Føroyum, Grønlandi og mongum øðrum londum.
Summarið 1965 høvdu vit trý bíbliuskeið, sum David Peckham luttók í. Har komu Óli og Páll í samband við David, og sama summarið fóru teir báðir, sum fyrstu føroyingar á venjingarskúlan hjá New Tribes. Síðani tá hevur sambandið og samarbeiðið við New Tribes og føroyskar trúboðarar verið óbrotið og framúrskarandi gott.
Óli bleiv verandi í USA og gjørdist ein av ábyrgdarmonnunum í missiónsfelagsskapinum New Tribes.
Páll kenna vit frá Zarepta og Sendiboðnum, men eg má nevna páskaleguna í Zarepta í 1968, sum eisini var ein missiónsstevna, tá ið fyrra kona Páll, Kathie, sang ein sang, sum nam hjørtu okkara djúpt. Øssur Berghamar hevur síðani týtt hann til føroyskt:
Mangastaðni mong ein sál er í ótta og í neyð,
full av angist, uttan Gud og uttan vón.
Teirra andlit merkt av sorg, eftir lætta suffa tey,
teirra hjørtu myrk, og blindað teirra sjón.
Niðurlag: "Eingin brýggjar seg um meg" - milliónir gráta,
"eingin brýggjar seg um meg", hoyr teirra neyð!
Vilt tú víga lív títt heilt at bera orðið
um tín Frelsara, sum fegin frelsir tey?"
Hans Sivertsen fór á Moorlands bíbliuskúla í 1964 til 1966. Hann kom so aftur til Føroya og bíðaði eftir leiðslu og vilja Harrans við lívi sínum.
Jonna Sivertsen
Jonna, sum seinni gjørdist kona Hans, var nýliga komin til Føroya úr Danmark við tveimum lítlum smádreingjum, tí hon hevði mist mannin í eini syndarligari vanlukku. Jonna var á bíbliuskeiði í 1966 og fór á hávetri við báðum lítlu synum sínum á New Tribes venjingarskúlan sama ár og var har til 1968. Komin heim aftur hittust Hans og Jonna í Zarepta í 1968. Tey giftust í 1969 og fóru til Grønlands sum trúboðarar í 1970, har tey støðugt virka og gera eitt stórt arbeiði.
Tá ið Brynleif Hansen stóð undir børu í Zarepta, kom ein ungur maður og stillaði seg við síðuni av kistu hansara. Hann hevði kent kallið til tænastu Harrans, serstakliga á ungdómsleguni. Nú halgaði hann Harranum lív sítt og fór bert 16 ára gamal í 1971 á New Tribes bíbliu-, venjingar- og málskúla í USA.
Hetta var Símin í Túni, sum er staddur her.
Hann fór í 1975 til Venesuela sum trúboðari. Nøkur ár seinni giftist hann við Daniu. Símin hevur gjørt og ger eitt megnararbeiði og týðir partar av skriftini til parima-málið.
Øssur Berghamar
Øssur og Susan fóru til Danmarkar í 1972 at evangelisera við felagskapinum Operation Josva. Í 1973 byrjaðu tey virkið millum føroyingar í Oxford Allé í Keypmannahavn. Í 1974 varð fyrsta Kristnastova keypt og virkið millum føroyingar hevur hildið fram við stórum framstigi og signingum til dagin í dag.
Óli Steinberg
Óli og Anna seldu húsini í Klaksvík og fóru á New Tribes í 1972. Eg vitjaði tey á skúlanum sama summarið. Tey komu heim aftur í 1975. Óli saman við øðrum ferðaðist hesa tíðina kring samkomurnar til møti, upplýsing um kristniboðsvirki og serstøk børnamøti um vikuskiftini fyri londum heimsins og trúboðarum.
Óli hevur í mong ár virkað í Grønlandi, og tað ger hann støðugt um sumrarnar, tó at hann býr í Føroyum.
Til seinast koma vit til:
70 og 80-árini
Traktatferðir verða gjørdar til grannalond okkara. Hjálparferðir til Eysturevropa byrja. Ung fara við OM felagsskapinum og skipum teirra. Blað- og bókaútgáva, við denti á missión, byrjar.
Og so fara tey! Kavabólturin - so at siga - fer á rull: Ragnar Niclasen, Petur Hansen, Sonni Poulsen, Jógvan Júst Rasmussen, Anna Fuglø, Poul Joensen, Jørundur Hansen, Levi Joensen, o.s.fr. Og her heima: Poul Færø, Símun Pætur á Torkilsheyggi, Svenning av Lofti, John í Skemmuni og mín egni sonur Jógvan og Jan , bróðir! Eg klári ikki at nevna øll í morgun, sum fara í 80-árunum, 90-árunum og 2000-árunum. Tað verður gjørt í kvøld!
Men eftir Bønarløtuni eru tey í dag: 43 hjún, t.e. 86 fólk við 73 børnum og 11 ógift; tilsamans meira enn 170 fólk, sum eru knýtt at Harrans verki; tey allar flestu í fullari tíð og onnur hálva ella part av síni tíð í 20 ymiskum londum kring heimin, Føroyar íroknaðar:
Teiland, Russland, Filipsoyggjar, Guinea, Vesturafrika, Papua Nýguinea, Mongolia, Japan, Venesuela, Turkaland, Meksiko, Rumenia, Senegal, USA, Italia, Bretland, Grønland, Danmark, Ísland, Noreg og Føroyar.
Tað er ein ómetalig signing, framíhjárættur og náði!
Á ungdómsleguni í Zarepta í 1967 legði Harrin Brynleif Hansen á hjarta at biðja eftir at 10 úr Føroyum máttu fara út á missiónsakurin. Stutt áðrenn Júst í Túni doyði, segði hann, at nú var talið fleiri ferðir farið upp um tað, ið Brynleif bað, og at nú ræddist hann, tí hann kláraði ikki at fylgja við! Og nú eru fleiri aftrat farin út, síðani Júst doyði! Men poengið hjá Júst var ikki, at hann ikki vildi hava fleiri trúboðarar at fara út; tvørturímóti, men at saman við framíhjárættinum hjá samkomunum, at síggja trúboðarar fara út, fylgir eisini ein stór og tung ábyrgd, sum hann var ræddur fyri at vit kanska ikki høvdu gjørt okkum greitt!
Saman við hesi gleði, hesum framíhjárætti og heiðuri fylgir eisini ein stór ábyrgd! Latið okkum ikki svíkja okkara ábyrgd!
Á Moorlands bíbliuskúla stóðu Brynleif og eg á einum krossvegi í lívi okkara. Skuldu vit halga Harranum ungu lív okkara ella ikki?
Ein dagin inni á kamari mínum á skúlanum segði eg við Brynleif. "Eg havi gjørt ein nýggja sang, sum eg skal syngja fyri tær!" So tók eg gittarin og setti meg á songarstokkin og sang sangin fyri honum:
Gud, tú gavst tín Son at frelsa meg,
sendi hann til Golgata.
Skuldarfríur har hann sligin varð
fyri meg, ein syndara.
Niðurlag: Er tað satt, tú doyði fyri meg,
at til Golgata tú fórt:
Einki offur, eg kann ofra tær,
Harri Jesus, er ov stórt!
Ábraham var lýðin hinaferð,
sjálvt at ofra tær sín son.
Jesus lýðin gav upp sína sál,
knúst og deyðadømd varð hon.
Jesus, tú teg sjálvan ofraði,
gavst títt besta fyri meg.
Skuldi eg tá ikki givið nú
alt mítt besta fyri teg?
Niðurlag: Tað er satt, tú doyði fyri meg,
út á Golgata tú fórt!
Tí er einki, sum eg ofra kann,
Jesus, fyri teg ov stórt!
Tá ið eg var liðugur at syngja sangin og vendi eg mær á at spyrja, hvussu honum dámdi hann, sá eg tárini renna niður av kinnum hansara.
Jú, vit valdu at ofra Honum okkara lítla besta, og tað hevur ikki verið til fánýtis! Brynleif er nú heima hjá Harranum heima í dýrdini. Og tað eru eisini øll tey eldru, eg havi nevnt í morgun! Ein dag skulu vit øll somul savnast um Harra okkara Jesus og frá Honum fáa løn og gleðast saman, bæði tann, ið hevur sáað, og tann, ið hevur heystað. Og vit skulu prísa Honum og kasta krúnur okkara fyri føtur Hansara, sum eina er verdur og eigur alla dýrd og allan heiður!


c: text/html

text:
Hagtøl og kanningar 2015
Gistingarhagtøl frá Hagstovu Føroya
Gistingarhagtølini frá Hagstovu Føroya vísa til deils á hvar ferðafólkini koma frá, hvussu tey búgva tá tey eru í Føroyum og hvar tey búgva. Eisini sæst yvirlit yvir tann samlaða kapasitetin.
Gev gætur at Hagstovan viðhvørt ger javning av í tølunum í samband við endaligar upprokningar og tí kemur tað fyri, at tølini kunnu broytast nakað frá ári til ár.
Ferðafólkakanning 2014-2015
Gallup hevur í 2014 og 2015 gjørt eina ferðafólkakanning fyri Visit Faroe Islands, ið samstundis eisini er ein segmenteringskanning.
Hetta er ein kvalitativ kanning, hvørs endamál er at finna út av serligum eyðkennum hjá ferðafólki, sum koma til Føroya – atburð, ynski og hugburð teirra í mun til at ferðast.
Black & White Paper – hetta halda ferðafólkini
“Black and White Paper”-skjalið er grundað á frágreiðingarnar frá ferðafólkunum í sambandi við samrøður, sum Gallup Føroyar hevur staðið fyri á summri 2014 og 2015.
Úttalilsini eru meiningar hjá ferðafólkunum um, hvat er gott í Føroyum og hvat riggar væl. Tey siga eisini frá, hvat tey halda, at Føroyar sum ferðamannaland kann gera betri fyri at verða meira professionel í mun til tænastur og útboð í framtíðini.
Búskaparískoyti frá sólarmyrkingini
Hagstova Føroya hevur gjørt eina útrokning av tí búskaparliga virðinum í samband við sólarmyrkingina. Henda frágreiðing inniheldur tað, ið lagt varð eftir í Føroyum. Harafturat kemur eitt virði á 70-80 mió. kr. til altjóða cruise-skipini, ið ikki er viðroknað her.
Hagtøl fyri ferðafólkaskip (cruise)
TAKS samlar tøl fyri tey ferðafólk ið vitja við ferðafólkaskipunum. Tølini eru deild upp eftir tjóðskapi.

robotstxt: allowed

filter: keep


text:
Fleiri túsund borgarar í Havn uttan lækna. Skiftandi vikarar í triðju hvørju læknaviðtalu. Hølisviðurskifti, sum ikki eru nøktandi. Og arbeiðsbyrða, sum styggir læknar burtur.
Hetta er støðan á kommunulæknaøkinum í høvuðsstaðnum.
Tórshavnar býráð hevur heitt á Heilsumálaráðið um fleiri læknar, og tað røkist fyri, at hetta verður veruleiki. Hetta fegnast vit um, men skipanin tykist ikki fylgja við tíðini.
Fyri kortum varð lýst eftir tveimum læknum, tí aðrir vóru givnir fyri aldur. Men bert ein varð settur í starv, tí umsøkjararnir settu krøv fram um at hava færri borgarar fyri hvørja viðtalu enn tað, ið teir undanfarnu høvdu.
Tað bar ikki til, hóast vit øll munnu taka undir við at lætta um arbeiðsbyrðuna hjá læknunum, tí tey hava krav uppá familjulív eisini.
Men fyri okkum í høvuðsstaðnum er undrunarsamt, at tað stutt eftir vórðu settir í starv tveir læknar í Sundalagnum eftir øllum at døma við júst hesum sømdum.
Nú verður søkt eftir trimum læknum í høvuðsstaðarøkinum, og ætlandi verður søkt eftir tveimum nýggjum læknum aftrat seinni. Men um arbeiðsgevarin – heilsumyndugleikararnir, ikki tryggjar læknunum virðilig arbeiðskor, so skulu vit neyvan vænta nakran nýggjan lækna í Havn.
Dýra og ónøktandi vikarskipanin kemur at halda fram. Tað kann ikki góðtakast.
Viðtaluhøli
Kommunan hevur ábyrgd at veita kommunulæknum viðtaluhøli og útgerð. Her má ásannast, at kommunan hevur ikki røkt hesa uppgávu nóg væl. Nakrar av viðtalunum eru heilt einfalt ikki í nøktandi standi.
Tórshavnar kommuna fer at gera sítt til, at øll kommunulæknaskipanin í Havn kemur upp á nútíðarstig. Kommunan er tí farin í gongd við at skipa nýggjar læknaviðtalur bæði til teir nýggju læknarnar, sum koma inn í skipanina, og til tess at niðurleggja gomlu viðtalurnar.
Mín vón er, at býráðið um hálvan desember kann kunngera neyvari ætlan um hetta, so at vit í 2018 eisini hava hølisviðurskiftini uppá pláss. Tað skylda vit borgarunum, tað skylda vit læknunum.
Annika Olsen
Borgarstjóri


text:
Hugnalig sethús í tveimum hæddum við sera góðari staðseting miðskeiðis í Tórshavn. Í niðaru hæddini er durur, gongd, baðirúm, fýrrúm/vaskirúm, tvey stór kømur, stova og køkur. Í ovaru hæddini er durur, gongd, baðirúm, tvey rúmlig kømur, stova og køkur. Runt um ognina er hugnaligt tún og stórur urtagarður við trøðum, runnum og snóri at hanga klæðir á. Stutt er til handils og oman í býin. Busssambandið er gott.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
- Tíðindi, mentan og ítróttur
Ingi skal venja grønlendingar í hondbólti
Ingi Olsen úr Vestmanna er settur sum venjari hjá grønlendska landsliðinum hjá monnum í hondbólti.
Hann tekur við eftir Niels Møller, boðar grønlendska hondbóltssambandið frá.
Niels Møller gavst óvæntað sum venjari í síðstu viku eftir átta ár í sessinum.
Hvørki hann ella grønlendska hondbóltssambandið vilja siga, hví Niels Møller er givin.
Hann heldur tó fram við at arbeiða fyri hondbóltssambandið.
Ingi Olsen kennir væl grønlendska liðið, tí hann hevur verið hjálparvenjari hjá tí síðani 2014.
Ingi Olsen er eisini venjari hjá besta mansliðinum hjá VÍF.
Grønlendska landsliðið skal vera við í stóru PANAM kappingini næsta summar.
Sí eisini


text:
Gunnvør á Norði vart PhD-ritgerðina
Seinnapartin 11. mars vardi Gunnvør á Norði ritgerð sína “Impact of organic enrichment on the sediment biogeochemistry and overlying water quality in relation to fish farms in Faroese fjords” og kann nú seta PhD-heitið aftanfyri navnið hjá sær.
Ritgerðin hjá Gunnvør á Norði byggir á mátingar, sum hon hevur gjørt á Kalbaksfirði í góðum samstarvi við starvsfólkum hjá alifelaginum p/f Týggjará. Gunnvør hevur havt starvsstað á Havstovuni, og hevur verið innskrivað sum lesandi á Náttúruvísindadeildini á Fróðskaparsetrinum.
Verjan var í hølunum á Vinnuháskúlanum. Fyrst legði Gunnvør fram ein samandrátt av 100 síðu longu ritgerðina, og aftaná svaraði hon uppá spurningar frá anmælingunum. Verjan gekk væl, og dómsnevndin ivast ikki í, at arbeiðið hjá Gunnvør á Norði væl og virðliga var nøktandi til PhD heitið. Í dómsnevndini sótu Dr. Marianne Holmer, biogeokemikari, Instituttleiðari á Syddansk Universitet, Dr. Kenny D. Black, leiðari á Økologi deildini á The Schottish Association for Marine Sciences og Dr. Høgni Debes, lívfrøðingur á Havstovuni og atknýttur lektari á Náttúruvísindadeildini á Fróðskaparsetri Føroya.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Limaskapur í Føroyingafelagnum í Aarhus gevur tryggar karmar og greiðar fyrimunir sum føroyingur í Aarhus.
Sum limur verður tú partur av einum føroyingafelag við nógvum fjølbroyttum virksemi.
Limir í felagnum eiga so vítt gjørligt at sleppa ókeypis inn til tiltøk, ella til munandi lægri prís.
Dámligu hølini í Áarstovu kunnu leigast til ymiskt endamál. Aftur her hava limir felagsins ein fyrimun og kunnu leiga hølini fyri hálvan prís.
Einans limir hjá føroyingafelagnum í Aarhus kunnu keypa drykkjuvørur, mat og fisk í Áarstovu.
LIMAGJALD
Vaksin: 100kr.
Barn: 75kr*
Eindagslimur: 25kr
* Føroyingafelagið fær árliga stuðulsjáttan frá Aarhus Kommunu fyri barnavirksemi sítt, tískil eru barnalimir ein sonn gáva fyri felagnum.
GJALDSHÆTTIR
MobilePay á 13489
Viðmerk “limagjald”, navn, føðingardag og teldupost.
Bankaflyting á konto hjá Danske Bank 9570 12592930
Viðmerk “limagjald”, navn, føðingardag og teldupost.
Gjaldast kann eisini í Áarstovu við reiðum peningi.


text:
Í Føroyum verða hesar k-skipanir nýttar. K-skipanirnar hava hesar EPSG kodur.
Í døminum verður sama positión víst í ymiskum k-skipanum.
Um FK89 verður brúkt, kunnu hesir parametrar brúkast. Feilurin er 10 cm í Tórshavn, men økist tess longri fjarstøðan er frá Tórshavn. Í Klaksvík 1 metur, Tvøroyri 2 metrar og í Akrabergi er feilurin 2½ metur!
Endamálið við innføring av FOTM er at fáa eina kortskipan, sum byggir á altjóða standardar og tí kann brúkast í uppmátingartólum og kortforritum uttan sertillagingar. Samstundis er skipanin so háttað, at hon við fyrimuni kann brúkast í Føroyum til neyvar uppmátingar, tí talan er um lítla skalabroyting.
FVR09 er ein nýggj og neyv hæddarskipan, sum byggir á nýggjar vatnstøðumátingar, tyngdarmátingar og nivellement. Við hesi skipan, er munandi betri samsvar millum hæddarpunktini í landinum.
FOTM er stytting fyri kortprojektiónina FOroyar Transversal Mercator. Eisini sæst heiti Faroe TM.
Kortprojektiónin ber altjóða heiti EPSG::5316 og á http://www.epsg-registry.org/ ber til at síggja parametrararnar, sum galda fyri projektiónina.
FVR09 er stytting fyri Faroe Islands Vertical Reference 2009. Av tí at munur upp í ½ m kann vera millum gamlar hæddir (Z89) og nýggjar í FVR09, er sera umráðandi altíð at brúka FVR09 hæddir, tá arbeitt verður í FOTM.
Hæddarskipanin ber altjóða heiti EPSG::5317 og á http://www.epsg-registry.org/ ber til at síggja meira um hæddarskipanina.
FOTM + FVR09 hevur altjóða heiti EPSG::5318.
Í viku 40/2008 blivu 4 fixpunkt kring landið gps-máld í eina samfulla viku dag og nátt. Samstundis blivu líknandi fixpunkt kring alt Europa máld, og á tann hátt er í dag neyvt tilknýti millum øll hesi fixpunkt. Nevndu 4 fixpunkt eru í Klaksvík, á flogvøllinum, í Ørðavík og í Tórshavn (reyðir prikkar á myndini). Hesi 4 fixpunkt eru grundarlagið, sum øll onnur fixpunkt byggja á. Útrokningarnar av hesum 4 punktum eru gjørdar av KMS og ymsum Universitetum í Europa.
Í tíðarskeiðinum 2009-2012 blivu 28 fixpunkt kring landið uppmáld (grønir prikkar á myndini). Uppstilling er gjørd í hvørjum punkti minst 2 ferðir í minst 6 – 8 tímar hvørjaferð. 4 gps’arar eru brúktir til samstundis mátingar og hesar eru sendar KMS, sum hevur gjørt útrokningarnar. Absolutti neyvleikin á 10 km fixpunktunum liggur um 0 – 5 mm.
KMS hevur nógvar gamlar uppmátingar at fixpunktum, í høvuðsheitum triangulatiónsmátingar. Hesar uppmátingar eru umroknaðar til nýggju skipanina har 10 km fixpunktini (og 16 supplerandi gps máld fixpunkt) eru fasthildin. Talan er um í alt 709 fixpunkt. Miðalfeilurin á hesum fixpunktum liggur um 3 cm.
Á sumri 2014 vóru 92 fixpunkt uppmáld við 3 gps’arum kring landið. Punktini vóru vald soleiðis, at minst 1 fixpunkt nú finst í hvørji bygd. Nærmastu tvey 10 km fixpunkt eru fasthildin og hvørt fixpunkt er mált í minst 18 min. Neyvleikin á hesum punktum liggur um 5 – 10 mm.
Umhvørvisstovan hevur hugt nærri at uppmátingunum, sum vóru gjørdar á sumri 2014. Fyri at meta um neyvleikan av statiskum gps uppmátingum, eru fixpunktini eisini roknaði, har bert permanenta basan ARGI á Umhvørvisstovuni er fasthildin.
Av 83 mátingum, sum eru máld í 20 min., fingu 5 ikki eina fixaða loysn og tí vóru hesi punkt tikin burturúr. Fyri hini 78 fixpunktini er galdandi:
Myndin omanfyri vísir neyvleikan á statiskari uppmáting í 20 min. X-ásin er fjarstøða frá basustøðini í km og Y-ásin vísir feilin í metrum. Bláu prikkarnir vísa plana (xy) avvikið í longd frá røttum virði (og er tí altíð positivt). Reyðu prikkarnir vísa hæddarfeil við fortekni.
Niðurstøðan er, at til ber, við statiskum mátingum í 20 min. at fáa neyvleikar í øllum landinum sum liggja um 1 cm í xy og 2 cm í hædd, um permanenta støðin ARGI verður brúkt sum basa. Tó má havast í huga, at um mált verður á henda hátt, eru ongi “yvirbestemmilsir”.
Vilt tú vita meira, so send ein teldupost til Stein Fossá á Umhvørvisstovuni - SteinF@us.fo.


text:
- Øll skulu hava møguleika at menna seg sum heil menniskju.
- Allir partar innan fótbóltin hava sama virði.
- Tað at allir partar taka ábyrgd í felagsskapinum er útgangangsstøði fyri menningi.
- Samskifti, opinleiki, álit, fólkaræði, tolsemi, og Fair Play skal fremjast.
- Fótbóltur skal vera heilsufremjandi.
- Gleði skal eyðkenna fótbóltin.
- Trupulleikar sum finnast í samfelagnum í dag sum doping, rúsevnismisnýtsla, happing, rasisma, pedofeli, v.m eiga at verða havd í huga innan arbeiði hjá FSF.
Út frá virðisgrundarlagnum hava vit her sett nakrar meginreglur sum FSF/feløgini eiga at arbeiða eftir.
FSF ynskir at øll skulu hava eitt tilboð, likamikið:
- Evnir
- Ambitiónir
- Tørv
- Ynskir
Um hetta er veruleiki sæst best við at hyggja eftir:
- Hvussu nógv spæla fótbólt?
- Hvussu er tað býtt millum kynini?
- Hvussu stórur partur av teim ymisku árgangunum spæla?
- Spæla børn, vaksin, old boys & old girls?
- Er nokk av feløgum og vallum?
- Er nakað tilboð til fólk við breðki?
Fyri at lýsa støðuna, mugu hesi viðurskifti lýsast:
- Gera eitt yvirlit fyri hvørt øki (felag), soleiðis at man sær, hvussu nógv spæla fótbólt í Vági, Sandavági, etc.
- Gera eitt yvirlit yvir vallarumstøðurnar fyri tey ymisku feløgini.
- Gera eitt yvirlit yvir vøkstur/minking av leikaraum fyri tey ymisku feløgini.
- Gera eina kanning um, hví vøkstur ella minking í teimum ymisku feløginum?
Leikararnir skulu uppliva:
- Gleði
- Trivnað
- Nøgdsemi
Viðkomandi spurningar:
- Uppliva øll tað sum spæl á øllum stigum?
- Er tað stuttligt at spæla fótbólt?
- Kann lærdómur og spæl sameinast?
Kapping og dystir eru ein partur av fótbóltsspælinum, har m.a reglar, uppgávubýti og ábyrgdarbýti mennast.
Hetta gerst best við:
- Kappingar á líka føti, tvs. lið á nøkundlunda sama støði.
- Kappingar har góðskan er í lagi.
- Fair play er ein partur av spælinum.
Luttøka í fótbólti er útbúgving
Um hetta er veruleiki sæst best við at hyggja eftir:
- Hvussu nógv luttaka á venjara-, dómara- og leiðaraútbúgvingunum?
- Hvussu megna feløgini at fáa leikarar at halda fram sum venjarar, leiðarar og dómarar?
- Í hvønn mun merkja tey, sum eru við í fótbólti, at tey mennast sum mennisku?
- Kann tað, sum tey læra innan fótbólt, brúkast aðrastaðni?
Luttøka í fótbólti er persónlig menning
Luttøka í fótbólti sum venjari, leiðari,dómari og spælari viðførir møguleikar fyri persónligari menning.
Um hetta er veruleiki sæst best við at hyggja eftir:
- Um tann einkulti persónurin upplivir eina persónliga menning.
- Talið av venjarum, leiðarum dómarum og leikarum sum halda áfram at virka.
Fótbóltur er eisini handil
Hvussu megna feløgini tað:
- Virka landslið og felagslið á góðum handilsligum grundarlagi?
- Hvussu arbeiða feløgini fyri at styrkja seg fíggjarliga?
- Hava feløgini lætt við at fáa sponsorar?
- Hvussu er samarbeiðið við fjølmiðlarnar?
- Hava feløgini nógvar áskoðarar?
Fótbóltur eigur at luttaka í almanna kjakinum, tá ið fótbóltur og ítróttur annars er á skránni.
Fótbóltur eigur at vera ein viðspælari, tá tað ræður um:
- doping
- rúsevnismisnýtsla
- happing
- rasisma
- harðskapi
- pedofeli
Hetta kann lýsast útfrá:
- Í hvønn mun eydnast tað FSF og feløgunum at fáa umboð í viðkomandi nevndir, lokalt, landsdekkandi og altjóða?
- Eydnast tað at føra ein sjónligan ítróttar politikk?
- Hvussu er samarbeiði við skúlar og útbúgvingarstovnar?
Mangan verður havt á munni, at føroyskur fótbóltur er ein tann besti ambassadørur sum Føroyar eiga.
Tí mugu vit eisini seta spurningar sum:
- Hvussu klára tey ymisku landsliðini seg í altjóða fótbólti?
- Hvussu klára tey ymisku feløgini seg í altjóða fótbólti?
- Hvussu nógvir áskoðarar eru til dystirnar?
- Hvussu klára føroyskir leikarar seg í útlandinum?
- Hvussu klára føroyskir dómarar seg í úlandinum?
- Hvussu klára føroyskir venjarar seg í útlandinum?
Um fótbóltur skal støðugt mennast, er tað av týdningi, at omanfyrinevndu punkt regluliga verða eftirmett hvørt sær og annars endurskoðaði.


text:
ProWord
Var tú signaður av at lesa fylgjandi?
Hvønn boðskap tørvar nútíðarbørnum?1. Teimum tørvar at hoyra um Gud.
Gud er frelsunnarkeldan. Børnum tørvar at vita, hvør Gud er, og hvat hann ger.
Børn koma ongantíð at kenna sína ábyrgd fyri synd uttan fyrst at hava eina klára mynd av, hvør Gud er.
Tí læra vit:
- Gud skapti teg (Ápostlasøgan 17,23-29). Tú stendur honum til ábyrgd.
- Gud hevur talað til tín gjøgnum bíbliuna. 1. Korintbr. 3-4. Tað er ábyrgd tín at lurta eftir honum.
- Gud er heilagur og rættvísur. Ápostlasøgan 17,31. Hann má døma teg.
- Gud er góður, og hann elskar teg. Jóh. 3,16. Hann gjørdi tað møguligt hjá tær at verða frelstur.
Læran um synd vísir tørvin á frelsu. Synd og avleiðingarnar av synd eigur at verða greitt frá nágreiniliga og álvarsamt.
Tí læra vit:
- Synd tín er ímóti Gudi. Sálmur 51,6.
- Tú ert ein syndari av náttúru. Efesusbr. 2,3. Og í verkum. Rómbr. 3,23.
- Vegna synd hevur tú uppiborið revsing av Gudi. Róm. 1,18.
3. Teimum tørvar at hoyra um Jesus Kristus.
Læra um Jesus Kristus vísir børnum einasta veg til frelsu. Børnum tørvar at kenna, hvør Jesus Kristus er, og hvat hann hevur gjørt.
Tí læra vit:
- Jesus Kristus er Gud sonurin, hin einasti frelsari. Áp. 9,20.
- Hann doyði fyri teg. Áp. 2,23. 36. 38.
- Hann reis uppaftur fyri teg. Áp. 2,24-32.
- Hann fór aftur til Himmals fyri teg. Áp.2,23-32.
4. Teimum tørvar at hoyra um umvending og trúgv.
At leiða børn til Kristus er ein høvuðspartur av gleðiboðskapinum. Jóh. 6,37; Jóh. 1, 12.
Tí læra vit:
- Jesus Kristus býður tær at koma til sín. Matt. 11,28.
- Tað er neyðugt, at tú vendir tær frá tíni synd til Gud. Áp. 2,38; 20, 21.
- Tær nýtist at líta á Jesus Kristus og geva teg heilt undir hann. Áp. 16,31; 20,21.
Umvending og trúgv innibera heilt og fult aftursvar av sinni, hjarta og vilja til kall Kristusar. Róm. 6,17.


text:
David Carry, ja tað ljóðar ikki føroyskt, men hann hevur tó røtur úr Føroyum.
David er føddur t. 8. Okt. 1981 í Aberdeen. Hann hevur svomi síðan hann var bert 5 ára gamal og vann heili 2 gull til Commonwealth Games í 2006 í Avstralia. Hann vann 400m frí, og 400m blandað. Men hansara fyrsta enska met kom so ikki fyrr enn fríggjadagin 27. juli 2007. Tað var í 400m frí at David tók bretska meti frá Paul Palmer (OL silvur í 1996) tíðin hjá David var 3:47,40 og er tað 19 sek. skjótari enn føroyska meti hjá Pál Joensen. Langbana til Føroyar takk!
David er ein av mongu ungu svimjarum úr Bretlandi sum hevur vant í Avstralia (Gold Coast) og sum Bretland vónar, skal gerða um seg til OL í 2012.
Um “klaksvíkingurin” (David) sleppur undan skaðum, og annars heldur á fram at betra seg, ja so kanska okur fáa fyrsta gullheiðursmerki til Føroyar til OL í svimjing longu í 2012 🙂
Sikken ein styrkur til Ægir (Johan Martin sær gull nú) David er sera sterkur í 200 og 400m frí, men 400m blandað er ikki av leið, 4:15,98 á langbana er nokk til finalu til HM. David var sjúkur í Melbourne og megnaði tí ikki at vísa hvat hann kundi, men til Bretsku Meistarakappingina í farnu viku á langbana, vísti hann øllum hvat hann er gjørdur av.
Related


text:
Ingi Samuelsen
23.11.2017 - 11:06
Ítróttur > Ítróttur > Hondbóltur
Føroyski spælarin í bestu donsku hondbóltskappingini, Jóhan á Plógv Hansen, var í gjárkvøldið stórliga fagnaður av áskoðarunum, tá hann kom inn í fyrsta dysti sínum eftir álvarsliga skaðan hann fekk í knæið fyri átta mánaðum síðani.
Heimasíðan hjá Bjerringbro-Silkeborg Håndbold skrivar, at takið var við at lyfta seg, tá Jóhan – ’the comeback kid’, sum hann verður kallaður – kom á vøllin 11 minuttir inn í dystin móti TTH Holstebro á heimavøllinum Jysk Arena.
Sjálvur fegnast Johan um góðu móttøkuna, men mest fegnast hann um at lið hansara vann dystin í einum ógvuliga spennandi endaspæli, har hann bert kundi eygleiða frá útskiftingarbeinkinum.
Jóhann fekk 10 minuttir á vøllinum, heilt eftir ætlan. Sjálvur iðrar hann seg um, at tað ikki eydnaðist honum at skora í dystinum. Hansara roynd endaði á stólpanum.
BSV liggur við sigrinum í gjár á øðrum plássi í kappingini. Sunnudagin skal liðið spæla ein týdningarmiklan dyst móti HK Malmö um eitt pláss í bólkaspælinum í EHF Cup. Danska liðið tapti fyrra dystin í Malmö við tveimum málum.


text:
Orð: Jens M. Giverholt
Lag: Carl Michael Bellman
Týtt: Victor Danielsen
1. Lat okkum syngja, syngja um Lambið!
Einasta rós hann hjá Guds børnum er,
songurin bæði á jørð og í Himli
er jú um hann, sum varð krossfestur her.
2. Lambið er dripið – áh, hvør ein Faðir,
sum slíkt eitt offur til syndarar gav!
Blindað vit gingu, av syndini byrðað;
Harrin gav sjón, lyfti byrðina av.
3. Lambið er dripið – áh, hvør ein náði!
Blóðið er runnið, og vit eru frí;
syndin er burtur, deyðin er vunnin,
heiløg sær Gud okkum Jesusi í.
4. Lat okkum syngja, syngja um Lambið!
Einasta rós hann hjá heiløgum er;
songurin bæði á jørð og í Himli
er jú um hann, sum varð krossfestur her.


text:
Nýggjastova er partur av eind 10 í Trivnaðardeplinum.
Samband fæst við eindarleiðsluna her
Nýggjastova
Pedda við Steinsgøta 10
100 Tórshavn
Tlf.: 312320
Nýggjastova heldur til í bygninginum hjá gamla Føroya Barnaheimi, og er partur av Bú- og viðgerðarstovninum. Pláss er fyri seks børnum/ungum. Børnini/tey ungu hava sítt egna kamar, sum tey sjálvi seta dám á. Børnini/tey ungu taka lut í húsliga arbeiðinum eftir aldri og førleika. Dentur verður lagdur á at skapa eitt so vanligt barna- og ungdómslív sum gjørligt.
Skúli,
arbeiði og frítíðarítriv eru partar av gerandisdegnum, tá brúka tey oftast
býbuss. Stovnurin hevur egnan bil. Húsafundir eru hvørja viku, har børnini/tey
ungu eru við at taka avgerð um, t.d. matarætlan, útferðir og aktivitetir.
Børnini/tey ungu hava atgongd til teldur, sjónvarp, playstation og internet. Eisini hevur stovnurin trampolin, fýrahjólarar, súkklur, poolborð og ymiskt til tónleik og upptøku. Børnini/tey ungu ferðast saman við starvsfólki tvær ferð um árið í egnum landi, og annað hvørt ár uttanlands.
Nýggjastova er nornerað til 7,5 fulltíðar pedagogstørv
Dagført tann 23-08-2016


text:
Pakkatilboð 03. - 05. desembur
Pakkaprísur
Pr. persón v/gisting í deildum dupultrúmi
úr kr. 3.995,-
Íroknað pakkanum
Gisting áHotel Hebron
GG! Avmarkað nøgd.
Kom í rættan jólahýr í Keypmannahavn! Orðna jólagávurnar, og njót jólaligar tónar frá Mariah Carey.
Tann 4. desembur framførir Mariah Carey í Royal Arena Keypmannahavn. Heitið á konsertini er "All I Want For Christmas Is You". Vit hava í hesum sambandi gjørt eina pakkaferð.
Flogtíðir
Fráferð Mánadagin 03. desembur kl. 8.30
Heimkoma Mikudagin 05. desembur kl. 18.30
Gisting
Gist verður í tvær nætur í deildum dupultrúmi á Hotel Hebron, íroknað morgunmat.
Mariah Carey
Konsertin verður í Royal Arena týskvøldið kl. 20.00.


text:
Nýggjastu tíðindini
Melda til tíðindabræv
Tíðindi - 19. august 2013
Nú er greitt, at tað verður Rúni Gaardbo, ið skal leiða finaluna í kappingini um Løgmanssteypið. Finaluna hjá kvinnunum dømir Elsa Andreasen
Rúni Gaardbo í dysti fyrr í ár millum 07 Vestur og HB - Mynd: Rakul Hansen / www.hb.fo
Tað verður Rúni Gaardbo, ið skal døma finaluna um Løgmanssteypið.
Rúni Gaardbo hevur dømt í vaksnamannadeildini síðani 2000, og hesi trettan árini hevur toftamaðurin virkað sum dómari í 275 dystum og hjálpardómari í 137 dystum.
Hetta er tó fyrstu fer, at Rúni Gaardbo skal døma steypafinaluna hjá monnum.
Hjálpardómarar verða Johnleif Gerðisá og Dan Højgaard, meðan Alex Troleis verður 4. dómari.
Finalan um Løgmanssteypið verður á Tórsvølli leygardagin 24. august, kl. 19:45. Ársins steypafinala verður ein endurtøka av finaluni í fjør, millum EB/Streym og Víking.
Steypafinaluna hjá kvinnunum dømir Elsa Andreasen. Hjálpardómarar verða Leila S. Midjord og Heidi L. Elgeirsdóttir, og 4. dómari verður Oda Andreasen.
Finalan hjá kvinnunum, sum í ár verður millum KÍ og ÍF, verður bríkslað í gongd kl. 16:30.


text:
Lagaligari hjá eldri fólki at endurnýggja koyrikortið
Politikkur19-09-2018 - 14:29 - Jóanis Albert Nielsen
Løgtingið gjørdi nakrar broytingar í ferðslulógini í fjør. M.a hækkaði aldursmarkið fyri krav um læknaváttan við endurnýggjan av koyrikorti vegna aldur í koyrikortflokki 1 úr 70 árum upp í 75 ár. Koyrikortflokkur 1 umfatar stórt prutl, motorsúkklu og vanligan bil.
Henrik Old, landsstýrismaður í samferðslumálum, broytir nú kunngerðina um koyrikort og koyrifrálæru, koyrikortkunngerðina, so at koyrikortið skal endurnýggjast, tá ið persónur verður 75 ár.
Endurnýggjanin av koyrikortinum skal gerast við læknaváttan og verður galdandi í 5 ár. Tá ið persónurin verður 80 ár, skal koyrikortið endurnýggjast við læknaváttan 2. hvørt ár.
Í grannalondunum eru aldursmørkini ymisk, og ymiskt er við kravi um læknaváttan ella eginváttan.
Í Noregi er koyrikortið galdandi í 15 ár, til persónurin hevur fylt 75 ár. Endurnýggjan eftir 75 ár er treytað av nýggjari læknaváttan. Hareftir við 78 ára aldur og eftir tað 2. hvørt ár.
Í Finnlandi er gildistíðin hjá koyrikortum vanliga 15 ár, tó hægst til persónurin hevur fylt 70 ár. Endurnýggjan eftir tað er treytað av nýggjari læknaváttan 5. hvørt ár.
Í Svøríki er onki ovara mark fyri ta vanligu gildistíðina, sum er 10 ár, men endurnýggjan av koyrikortinum er treytað av, at fylt verður út ein eginváttan um heilsu.
Í Bretlandi er koyrikortið galdandi í 10 ár til persónurin hevur fylt 70 ár. Eftir hetta er gildistíðin 3 ár. Persónurin skal útfylla eina eginváttan um heilsu, men ikki læknakanning.
Í Danmark bleiv 75 ára aldursmarkið fyri endurnýggjan av koyrikorti við læknaváttan tikið av á sumri í fjør. Broytingin varð gjørd, hóast Justitsministeriet, Sundhedsstyrelsen og Rigspolitiet mæltu til eitt aldursmark.


text:
Hann hevur ein av teimum heilt kendu og mest royndu tónleikarunum í Føroyum.
Hann hevur spælt á mest sum hvørjum tanga, og eisini í útlandinum hevur hann ferðast sum tónleikari.
Sámal Ravnsfjall er ein profilur í føroyskum tónleiki, og umframt at hava verið partur av onkrum bólkum – til dømis Vágaverk – hevur hann framført nógv sum solistur.
Tá ið hann spælir live, kann hann bæði tulka sangir hjá øðrum, og hann framførir sangir, sum hann er landskendur fyri at syngja.
Sámal fer at spæla til eina hugnaliga løtu á Torginum fríggjakvøldið á ársins Summar Festivali.


text: Rómverjabrævið er helst skrivað á teirri tríggja mánaða longu ferðini í Korint, sum Paulus nevnir í 2. Kor. 13,1. Triðja prædikuferðin var tá næstan komin at enda. Tað man helst hava verið í árinum 57 e.Kr. Rómverjabrævið kann verða skift sundur í tríggjar høvuðspartar: ein frálærandi (1.-8. kap.), ein frelsusøguligan part (9.-11. kap.) og ein áminnandi part (12.-16. kap.). Eisini kunnu verða tikin fram orðini í Róm. 1,16, gleðiboðskapurin er Guds kraft til frelsu sum støði undir at skifta Rómverjabrævið í fimm partar - umgyrdir av tí týdningarmikla innganginum í 1,1-17 og tí viðkomandi og endaliga partinum í 15,14-16,27. Tað hevur uppiborið at standa sum hitt fyrsta av Paulusar brøvum. Men í øllum tí dýrmæta innihaldinum er eitt dygt høvuðssjónarmið: frelsan er av náði, og rættvísgeringin er av trúgv. Um hetta sigur Martin Luther: "Tá ið innihaldið av hesum orði gjørdist mær greitt, kendi eg meg fullkomiliga føddan av nýggjum, tað var, sum gekk eg ígjøgnum opnar grindir og var komin í sjálvt paradísið". Her slær av sonnum kristindómsins hjarta, her hevur Paulus gjørt greitt, hvat sannur kristindómur er - tí er Rómverjabrævið eisini lykilin at allari skriftini.


text:
Orð: Ingemann
Týtt: A.C. Evensen
1. Nú hvíld er yvir bygd og bý,
dagsstrevið enda fær;
blítt mánin brosir til sítt ský,
til stjørnu stjørna sær.
2. Og havið kyrt og silvurbjart
tók himin í sín favn;
tú bát at landi koma sært,
hann prísar Harrans navn.
3. Á jørð, í himnum kvirt er nú
og friður víða hvar;
tú stillist við, heimleysi tú,
ið býrt í barmi mær.
4. Um einhvør sál teg skilir ei,
o, hjarta, blíðka lund,
í kvøld tann friðareingils leið
gár yvir bygd og sund.
5. Sum tú hann er á fremmand’ gátt,
í himni eigur bú,
men tó í stillu stjørnunátt
hann dvølst nú her sum tú.
6. Tín aftansong av honum kenn:
Hav frið á jørð, hvør sál!
Um gøtan skilst, er okkum enn
Guðs himin eittans mál.


text:
Earth Hour 2018 Klaksvík
Leygarkvøldið 24. mars kl. 20.30 verða øll gøtuljós í Klaksvík sløkt í ein tíma. Hetta verður gjørt í samband við heimsumfatandi átakið Earth Hour.
Earth Hour – ella jarðarinnar tími, er eitt altjóða átak, sum varpar ljós á veðurlagsbroytingar, umhvørvisvernd og lívfrøðiligt margfeldni. Í summum býum verða stór tiltøk hildin í sambandi við átakið, men í Klaksvík heita fyriskipararnir á fólk um at steðga á, seta ferðina niður, sløkkja ljósið, og njóta eina hugnaliga løtu saman við familjum og vinum. Tað er WWF (World Wildlife Fund), sum í samstarvi við aðrar felagsskapir, stendur fyri átakinum.
Earth Hour byrjaði í Sydney í 2007, og í ár luttaka einstaklingar, fyritøkur og kommunur í fleiri enn 180 londum. Á heimasíðuni www.earthhour.org kanst tú kunna teg nærri um átakið og frætta hvussu fólk kring allan heim arbeiða við at fyribyrgja veðurlagsbroytingum.
Fyriskipararnir heita á øll sum luttaka, um at deila sínar upplivingar á sosialu miðlunum.
Hevur tú hug at vera við? Legg myndir út á sosialu miðlarnar og viðmerk: #connect2earth og #earthhourklaksvík


text:
Jens Hákun Leo
09.05.2017 - 13:00
Ítróttur > Ítróttur > Fótbóltur
69 ára gamli Dick Advocaat, sum í løtuni er venjari hjá turkiska Fenerbahce, er nú útnevndur til at vera nýggjur hollendskur landsliðsvenjari.
Hetta skriva fleiri altjóða miðlar í dag, harímillum The Guardian.
Dick Advocaat, sum fær fyrrverandi fótbóltsstjørnuna Ruud Gullit við sær sum hjálparvenjara, verður við hesum elsti landsliðsvenjarin í hollendskari fótbóltssøgu, eftir at Guus Hiddink frammanundan hevur verið tann, ið hevur havt hendan heiður.
Hann var 68 ár, tá ið hann fór úr starvi sínum sum hollendskur landsliðvenjari í juni 2015.
Hetta er triðju ferð, at Advocaat kemur at standa á odda fyri hollendska fótbóltslandsliðnum. Fyrru ferðirnar var í ávikavist 1992-94 og 2002-04. Harumframt hevur hann í trimum umførum verið hjálparvenjari hjá hollendska fótbóltslandsliðnum, harav seinast so seint sum í fjør.
Hann hevur haraftrat staðið á odda fyri Glasgow Rangers, Sunderland, PSV Eindhoven umframt suðurkoreanska, russiska, serbiska og belgiska landsliðnum.
Í 1994 leiddi hann Holland til fjórðingsfinaluna í HM, meðan hann í 2004 leiddi Holland til hálvfinaluna í EM.
Hann tekur við eftir Danny Blind, sum varð koyrdur sum hollendskur landsliðsvenjari í mars, og byrjar væntandi í nýggja starvi sínum, eftir at kappingarárið hjá Fenerbahce er liðugt.
Holland liggur í løtuni sum nummar fýra í HM-undankappingarbólki sínum, nú helvtin av kappingini er leikt; seks stig aftanfyri Frakland á 1. plássinum og trý stig aftanfyri Svøríki á 2. plássinum.


text:
Ari av Rana
01.01.2018 - 20:11
Ítróttur > Ítróttur > Fótbóltur
Manchester United vann fyri løtu síðani 0-2 á útivølli á Everton í Premier League kappingini.
Tað hevur ikki gingist væl hjá stórfelagnum í Manchester seinastu dystirnar. Undan dystinum í dag hevði Manchester United ikki vunnið í seinastu fýra dystunum.
Lítið var sum týddi á, at Manchester United fór at vinna í dag. Liðini vóru jøvn, og tá farið var til hálvleik var enn málleyst.
Eftir steðgin gekk tó betri hjá gestunum, og við tveimum flottum málum í seinna hálvleiki vann Manchester United dystin.
Fyrst skoraði Anthony Martial í 57. minutti, tá hann fekk bóltin beint uttanfyri brotsteigin, og skeyt bóltin flott upp í hornið.
Tá 81. vórðu spældir endurtók Jesse Lingard kynstrið. Lingard, sum hevur spælt sera væl seinastu dystinrar, fekk bóltin, rak fram móti brotsteiginum, og skeyt hann hegnisliga upp í sama hornið.
Manchester United vann 0-2 og lyftir seg upp aftur á 2. pláss í deildini.


text:
Vit hoyra samrøðu við Brother Henry, sum tænur millum muslimar, arabarar o.o. í tí muslimska heiminum. Hann er føddur og uppvaksin í Belgia og tosar enskt, og tolkur er Høgni Johannesen. Brother Henry hevur eisini skrivað m.a. bókina “Elsk disse araberne”, sum fæst í Logos Bókasøluni her í Havn. Hann fortelur um sítt arbeiði har, og hann nevnir eisini, hvussu vit í Føroyum kunnu vera við og stuðla arbeiðinum. Síðani ringja vit til Ruth Gaardlykke frá Juvel II og hoyra um ferðina til Bomlø í Norra, har tey eru 24. apríl til 10. mai 2017. Facebooksíðan kann síggjast her
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Nógv hevur verið at frætt um blámusopp í seinastuni, og fatanin hjá nógvum er, at hetta er ein sera áleypandi vera. Sannleikin er, at blámusoppar eru alneyðugir – uttan hesar soppar hevði ikki verið livandi her á fold. Teirra uppgáva er at gera deytt tilfar aftur til mold, so at nýggjar verur kunnu fáa gagn av tilfeinginum.
Einasti trupulleikin er, at vit ikki taka atlit til sopparnar tá bygt verður.
Tilfarið sum vit eru farin at nýta er t.d. skjóttvaksandi trø og spønplátur. Hetta er alt slíkt tilfar sum hóskar seg væl til hópframleiðslu, men tíverri hevur tað onga náttúrliga verju móti blámusoppi. Harvið er sera lætt hjá blámusoppinum at sleppa framat føðsluni, og um bara eitt sindur av fukti er til staðar, so stórtrívast blámusopparnir.
Nógvar hava sendingarnar verið um teir hóttandi blámusopparnir, men einasti miðilin sum hevur spurt hvat blámusoppur er fyri nakað, og hvaðani hann kemur, er Barnaútvarpið.
Elin á Rógvi hevði sett sær fyri at gera eina viku við sendingum um fyribrigdi sum vóru frammi í miðlunum, men sum í nógvum førum hvørki børn ella vaksin skilja bakgrundina fyri. Hetta vóru spurningar um trupulleikarnar í Miðeystri, um pengar, og um blámusopp.
Elin á Rógvi setti Erlu Olsen nakrar spurningar um blámusopp. Sendingin varð send 18. mars 2011:


text:
Finnur Fríði kom á Runavík um 7 tíðina í morgun
Myndir
Uppsjóvarskipið Finnur Fríði kom á Runavík um 7 tíðina í morgun. Svartkjaftaskipini hava seinastu tíðina ligið nógv og bíðað eftir landingartørni hjá Havsbrún í Fuglafirði.
Í farnu viku lá Finnur Fríði eisini og bíðaði, og heimasíðan fiskur.fo skrivaði tá, at Finnur Fríði skuldi nýggjan túr mikudagin.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Steinar Patursson
28.11.2016 - 23:15
Tíðindi > Uttanlands > Politikkur
Nógvar stjórnin - serliga í Vesturheiminum, sita nú og klóra sær sjálvum í skallanum, nú Fidel Castro er deyður, og stjórnarumboð skulu sendast til jarðarferðina.
Í Russlandi er longu greitt, at Putin forseti fer ikki sjálvur til jarðarferðina, men sendir Vyacheslav Volodin, tingformann í russiska undirhúsinum. Hetta er greitt eitt tekin um, at viðurskiftini millum Russland og Kuba eru ikki eins, og tey vóru undir Soviett tíðini.
Verri er hjá nógvum vesturlendskum londum, ið skulu vísa diplomatiskt pli, samstundis sum ikki at tykjast prísa Fidel Castro, sum í eina hálva øld stýrdi Kuba við harðari hond.
Mong høvdu væntað, at Justin Trudeau, forsætisráðharri í Kanada, fór at vera til staðar til jarðarferðina. Viðurskiftini millum Kuba og Kanda hava altíð verið lutfalsliga góð, og Castro var sjálvur til jarðarferðina hjá pápa Justin Trudeau, Pierre Trudeau, ið eisini var forsætisráðharri í Kanada.
Úr 10 Downing Street verður boðað frá, at tað er ósannlíkt, at Boris Johnson, bretskur uttanríkisráðharri, verður til staðar. Ivaleyst verður tað næstimaður hansara, Sir Alan Duncan, ið skal umboða Stórabretland til jarðarferðina.
Heldur ikki Jeremy Corbyn, andstøðuleiðari í Stórabretlandi og sjálvlýstur kommunistur, fer til jarðarferðina.
Í USA er støðan enn meira spent. Hóast tað er sera ivasamt, um nakar í stjórnini verður til staðar, so hava serliga republikanarar verið atfinningarsamir um yvirhøvur at senda nakran.
Serliga Newt Gingrich, fyrrverandi tingformaður og republikanskt undanvalevni til forsetaval, helt, at USA skuldi ikki senda nakran til Kuba, hóast viðurskiftini landanna millum eru vorðin betri seinasta hálva árið.
- Undir ongum umstøðum skal Obama forseti ella Biden varaforseti ella Kerry uttanríkisráðharri fara til Kuba til jarðarferð hjá Castro. Hann var ein tyrannur, skrivaði Gingrich millum annað á Twitter.
Ted Cruz senatorur og eisini republikanskt undanvalevni - sum eisini hevur kubanskar røtur - skrivaði:
- Eg vóni ikki, at vit síggja umboð fyri USA til jarðarferðina hjá Fidel Castro. Eg vóni ikki, at vit síggja Barack Obama, Joe Biden og Hillary Clinton og demokratar gera nógv burturúr einum drápshugaðum og tyranni og bølmenni.
- Um tú ikki hevði farið til jarðarferðina hjá Pol Pot ella Stalin ella Mao, tí at teir vóru blóðtystir kommunistiskir einaræðisharrar, so skalt tú ikki gera tað, ið Barack Obama og Justin Trudeau gera, ið er at hátíðarhalda Fidel Castro: Ein blóðtystan kommunustiskan einaræðisharra.


text:
Summarferiuvaktin
Ì summarfrítíðini, seinast í juli og fyrst í august, eru tað ávísar tannlæknastovur ið skulu hava opið. Skipanin áleggur flest øllum privatvirkandi tannlæknum at taka hesa vakt eftir tørni, og teir hava so sum oftast opið á tí tannlæknastovuni teir arbeiða á til dagligt. Har kunnu øll síðan ringja, um tørvur er á bráðfeingis hjálp.
Summarferiuvaktin er virkin allar gerðandisdagar frá kl. 9-15 í viku 29-32. Onki vaktargjald verður kravt.
Summarferiuvaktin hevur tlf. 314 544.
Serligar tænastur
- Tannapínuhjálpin
- Telefon 320 320
má.-frí. 8:00-16:00
- Les meira um tannapínuhjálpina
- Tannlæknavaktin
- Telefon 314 544
Bert ley.-, sun.- & halgidagar 10-11
- Les meira um tannlæknavaktina
- Summarferiuvaktin hjá tannlæknum
- Bert seinast í juli & fyrst í august
- Les meira um summarferiuvaktina


text:
- Tíðindi, mentan og ítróttur
Víkingur skrivað sáttmála við Andreas Lava Olsen
Andreas Lava Olsen hevur síðani 2011 spælt fyri danska felagið Frem, men nú kemur hann aftur til barndómsfelagið.
Víkingur skrivar á heimasíðuni, at hálvtannað ára sáttmáli er undirskrivaður.
Andreas Lava Olsen hevur í trý ár verið burturstaddur í samband við lesna í Danmark. Útbúgvingin er liðug, og tí hevur hann valt at flyta heim aftur.
Andreas Lava Olsen hevur spælt sjey A-landsdystir, og skorað eitt mál. Tað málið kom í útidystinum móti Eysturríki í 2009, sum Føroyar taptu 1-3.
Sí eisini


text:
Gleðiligt listavikuskifti!/
Hetta vikuskiftið lata nógvar føroyskar listaframsýningar upp. Tað byrjaði longu í gjár við, at Sveinur Jákupsson læt upp sína fotoframsýning í Steinprenti. Í dag letur stóra serframsýningin SPOR upp hjá Jóhan Martin Christiansen, tað er í Listaskálanum og í morgin verður myndin omanfyri at síggja í Gallerí Fold í Reykjavík, har tveir góðir føroyskir listamenn, Zacharias Heinesen og Bárður Jákupsson sýna fram. Tann framsýningin letur upp leygardagin 10.sept. klokkan trý og samstundis letur framsýningin hjá Hanna Bjartalíð upp í Gamla Seglhúsinum í Klaksvík. Sama dag, men klokkan fýra letur framsýningin hjá Rannvá Holm Mortensen upp í Galerie Focus í Havn, Jóanes Nielsen fer at lesa nýggjar yrkingar á ferniseringini, við støði í sama evni, sum Rannvá hevur viðgjørt undir heitinum “Havlíknilsir”. Ymiskt slag av upplestri, tónleiki, røðum verður somuleiðis at hoyra á hinum ferniseringunum. Eg ynski lesarum mínum eitt gleðiligt listavikuskifti!


text:
- Tíðindi, mentan og ítróttur
Thor Beamer fór fyri 1,6 mió. kr.
Reiðaríið Thor í Hósvík seldi Thor Beamer til Malta fyri 1,6 mill. kr.
Nú Thor Beamer, sum er hjálparskip hjá oljuvinnuni, er seldur, er bara Tórsvík eftir av teimum eldru skipunum hjá Thor.
Thor Beamer varð bygdur á Visser-skipasmiðjuni í Niðurlondum í 1987.
Thor keypti skipið úr Niðurlondum í 2006.
Malta Towage Limited í Malta keypti Thor Beamer, sum nú er strikaður í føroysku altjóða skipaskránni, FAS.
Hans Andrias Kelduberg, stjóri í Thor, segði mikudagin, at reiðaríið hevur arbeitt við at selja tey eldru frálandaskipini.
Millum annað tí, at torført er at fáa tey gomlu skipini at lúka strongu krøvini, sum verða sett til frálandaskip.
Sí eisini


text:
Samandráttur og frágreiðing um royndirnar við Trolsegli 2009 eru tøkar niðanfyri:
Trolsegl-2009-samandráttur.pdf
Endalig frágreiðing um Trolsegl 2009 eisini sum Smaárit Nr. 10-1 á Havstovuni.pdf
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Seinastu tíðindi
Felags heystsangløta í Tofta skúla
Góður renningardagur í Tofta skúla
Altjóða læraradagur 2018
BROYTING!! Vegna vánaliga veðurforsøgn, verður renningardagurin mikudagin 10. oktober
Tofta kvøldskúli 18/19
Fundarfrásøgn frá skúlastýrisfundi 13.juni2018 kl 19:30
Lærarar til Tofta skúla
Hesi størv verða lýst leys til skúlaárið 2018/19 í Tofta skúla
· 3 føst lærarastørv
· 4 tíðaravmarkað lærarastørv vegna farloyvi, lækkað tímatal og møguligar avlopstímar.
Eitt av tíðaravmarkaðu størvunum verður ikki fulla tíð, og endaliga tímatalið verður ásett eftir 1. september
Skúlanum tørvar lærarar, ið serliga kunnu átaka sær:
· Flokslæraraarbeiði í innskúlingini, støddfrøði
· KT-varðaarbeiði
· Heimkunnleika, ítrótt, náttúra og tøkni, danskt
Vit vænta, at tú:
· Ert fyrikomandi, umhyggin, álítandi og dugir væl at samstarva
· Vilt taka á teg tær uppgávur, sum eru í skúlanum
· Í samstarvi við leiðslu og starvsfelagar vil vera við til áhaldandi at menna skúlan
· Vilt fevna ymiskleikanum og styrkja felagsskapin
Førleikakrøv:
Útbúgvin sum fólkaskúlalærari. Ynskiligt er, at umsøkjarar hava starvsroyndir í fólkaskúlanum.
Lønar- og setanartreytir:
Lærarastørvini verða sett sum sáttmálasett størv, uttan so at tey, ið sett verða, eru tænastumannasettir lærarar frammanundan.
Lærarastørvini verða lønt í lønarflokki 18.1-29.2 sambært avtalu millum Fíggjarmálaráðið og Føroya Lærarafelag.
Umsóknir:
Umsóknir við c.v. og avriti av prógvum skulu sendast til tof@skulin.fo og vera skúlastjóranum í hendi í seinasta lagi mikudagin 6. juni kl 12:00
Nærri fæst at vita um størvini frá Duritu Jakobsen, skúlastjóra á tlf.565050.
Um okkum:
Tofta skúli hevur næsta skúlaár 209 næmingar í 1.-10.fl
Tú kanst lesa meira um okkum á heimasíðuni www.toftaskuli.fo
Tofta skúli - ein livandi skúli
Felagsskapur - faklig menning - trivnaður


text:
Síðan Síðan J.J. Abrams fór frá Star Trek, at leikstjórna komandi Star Wars Episode VII, hevur tað verið trupult at finna nýggjan leikstjóra til triðja Star Trek filmin.
Fyrst var Robert Orci, ið hevur skrivað søgurnar til báðar fyrru filmarnar, knýttur at sum leikstjóri, men hann bleiv seinni koyrdur frá aftur av ókendum orsøkum. Nýggi leikstjórin er Justin Lin, ið fyrr hevur leikstjórnað tríggjar Fast & Furious filmar.
Star Trek 3 hevur funnið sín leikstjóra!
Síðan Síðan J.J. Abrams fór frá Star Trek, at leikstjórna komandi Star Wars Episode VII, hevur tað verið trupult at finna nýggjan leikstjóra til triðja Star Trek filmin.


text:
Asbjørn og Mary
Asbjørn Matras er næstelstur av fýra systkjum: Steinfinn, f. 1945, Asbjørn, f. 1947, Jákup, f. 1950, og Dagny, f. 1954. Foreldur teirra vóru Klæmint Juul Matras, f. 1907, og Maria, f. Joensen, 1922. Vanliga kallaðu vit hann Asbjørn hjá Mariu. Eins og mangur føroyingur hevur hann virkað og livað á sjónum alt sítt lív. Sjálvsagt hevur hann upplivað mangar góðar løtur á sjónum, men hinvegin hevur hann eisini upplivað álvarsamar hendingar, ið hava sett síni spor. Hetta fara vit at hoyra nærri um saman við frásøgn um ein minniligan túr úr Funningi til Gjáar, tá ið ein kavaódn so brádliga brast á, at alt stóð í einum roki. Asbjørn býr á Sandi og var giftur við Jonnu, f. Johannesen, av Sandi. Tey eiga tvær døtur: Mayfrid, f. 1970 og Ketty, f. 1973. Grannar vóru vit sum smádreingir, og av og á ger mann sær onkran túr norður aftur til Gjáar. Nú ein dagin rópti hann meg inn til ein kaffimunn, og eg brúkti mær kjansin at hava bandupptakaran við mær. Mary, núverandi kona hansara, hevði gjørt kaffi og borðreitt, og so fall prátið á barnaárini við Gjógv í 1950unum. Tá ið hann kom inn á sjólívið, settti eg upptakaran frá, og her hoyra vit ein part av upptøkuni:


text:
Kappingin verður liðug umleið kl. 18. Talið á luttakarum avger nær vit byrja, men helst um middagsleitið. Kostnaðurin er 50 kr pr. persón. Veitsla aftaná fyri 200 kr.
1. Jens Pauli G. Nolsøe-Johannes Skaarup
2. Mortan Rasmussen-Bjarki Johannesen
3. Arnbjørn Sivertsen-Jens Midjord
4. Arne Mikkelsen-Bogi Simonsen
5. Marjun Restorff-Arnleyg Mikkelsen
6. Ása Andreasen-Ingunn Danielsen
7. Danny Danielsen-Tórheðin Thomsen
8. Allan Dal-Christiansen-Magni Jøkladal
9. Salomon Johansen-Zackaris Joensen
10. Helgi Arnþórsson-Øssur Winthereig
11. Símun Lassaberg-Rói Joensen
12. Jákup Hjaltalin-Dia Jacobsen
13. Henriette Svenstrup-Jórun Johannesen
14. Ingibjørg Dam Hansen-Niels Nielsen


text:
Myndarøð: Pison á beding hjá KSS í Klaksvík
Í løtuni stendur Pison á beding í Klaksvík. Vit hava gjørt eina myndarøð av Pison á bedingini.
Fyri tey sum hava áhuga fyri søguni hjá KSS, so stendur hon á heimasíðu teirra. Vit endurgeva tað her.
Klaksvíkar Sleipistøð, ella “Bedingin”, sum hon verður nevnd í dagligari talu, er upprunaliga stovnað í 1928.Tað vóru brøðurnir Jógvan Kjølbro og Dávur úr Gerðum, sum úr Svøríki keyptu eina beding, sum varð flutt til Føroya og løgd við Ravnagil, har hon liggur enn tann dag í dag.
Seinni gjørdist Klaksvíkar Sleipistøð en partur av Kjølbro-samtakinum, men megnaði eins og so nógv onnur virkir í Føroyum ikki at klára seg ígjøgnum kreppuna, sum rakti samfelagið fyrst í 1990-unum.
Í 1994 stovnaðu 17 fólk, sum høvdu havt sítt arbeiði á Klaksvíkar Sleipistøð, eitt partafelag, sum yvirtók ognirnar hjá Sleipistøðini og fór aftur til verka.
Í juni 2011 yvirtók Spf LGS, allan partapeningin í P/F Klaksvíkar Sleipistøð.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará